Mengapa Orang Curang Terhadap Pasangannya?

Apabila munculnya kisah perhubungan yang melibatkan personaliti berprofil tinggi, ahli keluarga, atau rakan-rakan, kita terlalu cepat menilai dan meletakkan kesalahan kepada mereka yang terlibat dalam kecurangan. Kita percaya hubungan romantik adalah tentang memenuhi keperluan kita untuk bercinta, berasa selesa dan selamat. Oleh itu, apabila seseorang itu didapati “menipu” (cheating), pasangannya akan sedih, sakit hati dan terkejut kerana perbuatan curang menunjukkan pengkhianatan terhadap norma hubungan antara pasangan dan pengkhianatan terhadap kepercayaan. Perbuatan curang menonjolkan betapa rapuhnya hubungan seseorang itu dengan pasangannya yang paling rapat dan paling penting.

Ramai
yang berpendapat bahawa curang adalah hasil daripada kemahuan yang tinggi
seseorang itu terhadap hubungan seksual. Tetapi realitinya ialah curang jarang
berlaku disebabkan oleh seks. Menurut kajian pada tahun 2017, hanya sekitar 20%
sahaja curang berlaku akibat seksual semata-mata. Walau bagaimanapun, kadar ini
meningkat kepada sekitar satu pertiga pasangan apabila kita memasukkan sekali
curang dari segi emosi.

Pasangan
yang mempunyai hubungan dengan orang lain menandakan ada yang tidak kena dalam
hubungannya. Tanpa kemahiran yang diperlukan untuk menyembuhkan hubungan
tersebut, pasangan mungkin akan terlibat dalam perhubungan lain bagi memenuhi
keperluan mereka – sama ada untuk memenuhi keintiman, merasa dihargai, memenuhi
lebih banyak hubungan seks dan sebagainya. Oleh itu, pasangan yang tidak dapat
dipenuhi keperluannya/kemahuannya melihat hubungan alternatif sebagai cara yang
lebih baik untuk memenuhi keperluan tersebut.

Kajian mengenai mengapa pasangan curang sangat banyak dan pelbagai. Sesetengah orang yang tidak mempunyai ciri-ciri seperti toleransi dan jujur lebih cenderung akan melakukan hubungan seksual dengan sesiapa sahaja. Samalah juga seperti mereka yang mempunyai sifat yang tinggi dalam personaliti kegelapan (narsisisme, machiavellianisme, psikopati). Kajian-kajian lain mendapati perbuatan curang lebih cenderung berlaku dalam kalangan mereka yang berpandangan remeh mengenai seks seperti tidak perlu menghadkan diri kepada satu sahaja pasangan seksual. Faktor lain yang penting mengenai perbuatan curang berkaitan dengan komitmen terhadap kepuasan pasangan dan hubungan. Mereka yang kurang komitmen lebih cenderung mempunyai hubungan sulit.

Sebuah
bancian ke atas 5,000 orang di UK mendapat persamaan yang menarik antara sebab
lelaki dan wanita berlaku curang, dan seks bukanlah sebab utama. Lima sebab
utama berlakunya curang dalam kalangan wanita berkait dengan kekurangan
keintiman emosi (84%), kekurangan komunikasi antara pasangan (75%), kelesuan
(32%), sejarah buruk dengan aktiviti seks dan penderaan (26%), dan kurang minat
dalam hubungan seks dengan pasangan (23%). Bagi lelaki pula, sebab berlakunya
curang disebabkan oleh kurangnya komunikasi antara pasangan (68%), tekanan (63%),
disfungsi seksual dengan pasangan (44%), kekurangan keintiman emosi (38%) dan
keletihan yang kronik (31% ).

Maka,
jika kita mengalami kesulitan untuk berkomunikasi dengan pasangan, ataupun
mereka membuatkan kita rasa tidak dihargai, kita mungkin lebih cenderung untuk berlaku
curang. Setiap orang yang berpasangan perlu melabur masa dan tenaga dalam
hubungan mereka. Mengalami keletihan kronik selama bertahun-tahun bermakna kemampuan
seseorang untuk memastikan hubungan yang kuat terjaga juga terjejas.

Sesetengah
orang memilih untuk mengekalkan rahsia perhubungan sulit mereka kerana mereka
mungkin mahu meneruskan hubungan tersebut, ataupun rasa bersalah untuk
mendedahkannya ataupun percaya mereka cuba untuk melindungi perasaan pasangan
mereka. Sepatutnya, sekiranya seseorang serius untuk membaiki hubungan mereka
yang sedia ada, maka pendedahan perhubungan sulit tersebut harus dilakukan. Kemudian,
dapatkan bimbingan profesional untuk memulihkan keadaan..

Kebanyakan
ahli terapi melaporkan perbuatan curang merupakan salah satu masalah paling
sukar untuk diselesaikan ketika membina semula suatu hubungan. Terdapat
pelbagai pendekatan berasaskan bukti untuk menangani perbuatan curang. Tetapi
tindakan mengakui perbuatan curang dapat dialami sebagai suatu bentuk trauma
oleh orang yang dikhianati – yang mempunyai pelbagai andaian tentang
pasangannya.

Banyak
kajian menunjukkan apabila berlakunya perbuatan curang, bukan yang dikhianati
sahaja yang akan mengalami isu kesihatan mental, orang yang mengkhianat juga
mempunyai isu yang sama seperti keresahan (anxiety),
kemurungan (depression) dan niat
untuk membunuh diri (thought of suicide).
Terdapat juga peningkatan dalam keganasan emosi dan fizikal antara pasangan. Oleh
itu, pasangan harus mencari bantuan profesional untuk menangani masalah
tersebut, bukan sahaja untuk membaiki semula hubungan mereka tetapi juga untuk
kesejahteraan psikologi mereka sendiri.

Salah
satu kaedah yang paling baik untuk membantu pasangan memperbaiki hubungan
mereka dalam isu ialah dengan menggariskan impak awal dalam melakukan
perhubungan sulit, kemudian membangunkan persefahaman, memaafkan dan meneruskan
kehidupan.

Secara
keseluruhan, terapi adalah kaedah yang berhasil ke atas dua pertiga pasangan
yang mengalami kecurangan. Jika pasangan memutuskan untuk meneruskan hubungan,
mereka mestilah mengenal pasti perkara-perkara yang perlu diperbaiki dan
mempunyai komitmen untuk memperbaikinya. Membina kepercayaan juga penting dalam
memperbaiki semula hubungan yang telah rosak.

Sekiranya
terapi hanya membantu dua pertiga pasangan, bagamaimana dengan satu pertiga
lagi? Sekiranya hubungan itu mempunyai banyak konflik yang tidak dapat
diselesaikan, mempunyai permusuhan dan kekurangan perhatian terhadap satu sama
lain, mungkin lebih baik untuk mengakhiri hubungan tersebut.

Tetapi
mengakhiri hubungan bukanlah mudah kerana pertautan (attachment) yang kuat dengan pasangan romantis kita. Walaupun dalam
sesetengah hubungan keperluan pertautan ini cenderung tidak dapat dipenuhi, ia
tidak menghalang kita untuk percaya bahawa pasangan kita akan memenuhinya suatu
hari nanti.

Mengakhiri
hubungan akan memenuhi kita dengan perasaan yang diistilahkan sebagai
“kesukaran pemisahan” (separation
distress). Bukan sahaja kita berduka dengan kehilangan hubungan itu (tidak
kira buruk atau baik), tetapi kita bersedih hati sama ada kita akan menemui
orang lain yang akan memenuhi keperluan kita.

Tempoh
kesukaran pemisahan berbeza untuk setiap orang. Sesetengah orang mungkin percaya,
lebih baik meraikan pengakhiran hubungan yang toksik, tetapi mereka masih
mengalami tekanan dalam satu bentuk atau yang lain. Jika pasangan memutuskan
untuk mengakhiri hubungan dan masih dalam terapi, ahli terapi boleh membantu
mereka dalam membuat keputusan dengan cara meminimumkan kecederaan perasaan.

Justeru,
perbuatan curang bukan mengenai seks semata-mata dan lebih banyak tentang perkara-perkara
berkenaan hati dan perasaan serta kesilapan dalam memenuhi keperluan pasangan. Masalah
orang sekarang ialah mereka mencari keperluan dalam hubungan dengan orang lain
berbanding cuba untuk mencari keperluan itu dalam hubungan sedia ada.

RUJUKAN:


Perang-Perang Yang Disertai Nabi Pada Bulan Syawal

Aidil Fitri sinonim dengan kemenangan – ke atas nafsu, ke atas mazmumah, dan ke atas kebiasaan-kebiasaan buruk yang kita perbaiki sepanjang Ramadhan. Tahun ini, ada satu kemenangan lain yang kita raikan bersama sedunia. Iaitu, kembalinya kita ke fitrah beraya seperti sediakala.

Berbicara tentang fitrah, tiada fitrah sehakiki agama dan beragama. Islam pula adalah agama yang seimbang antara merayakan Esa dan hamba. Tuntas, hari raya juga dilihat sebagai hari kegembiraan  buat semua – baik buat si kaya mahupun miskin hina, dan baik buat si abid mahupun pendosa.

Pada hari raya, kegembiraan dikongsi sehabis rata. Sampai zakat pun diwajibkan, kecuali terhadap 8 asnaf. Ini supaya tiada siapa terkecuali dari merasai kemanisan menyambutnya.

Di kala zaman Nabi, perkongsian ini melangkaui erti masa kini. Mereka bukan sekadar beraya sesama saudara seagama. Mereka bahkan mahu berkongsi nilai ‘bertuhan’ kepada saudara sebangsa. Supaya sama-sama bertuhan kepada yang Maha Esa.

Kuatnya kemahuan ini sampaikan lafaz ‘selamat’ bukan sekadar termaktub pada kad-kad raya, tetapi juga di mata pedang dan medan juang. Memang, perang harus jadi pilihan paling belakang. Namun bak kata pepatah – perang adalah kemuncak sayang; demi melindungi cinta, manusia sanggup bersengketa.

Tuntas, soal utamanya bukan sekadar ‘siapa yang mampu menjamin keamanan tanpa perang’. Tetapi, ‘siapa yang mampu menjamin perang dalam disiplin keamanan’. Ini, apa yang dibawa oleh junjungan Nabi. Hingga dalam perang sekalipun, erti ‘selamat’ (salam; Islam) yang dipromosi baginda jelas bergema seperti gema takbir di hari raya pertama – selaras etika perang yang digariskan oleh baginda.

Dalam bulan Syawal, setidak-tidaknya ada tiga pertempuran yang disertai baginda dan artikel kali ini cuba meringkaskannya supaya kita dapat menelusurinya bersama.

Pertempuran Uhud

Selain Mu’tah, pertempuran Uhud juga ibarat ‘300 Sparta’ versi Islami. Ini bukan hanya kerana Muslim menentang musuh yang lebih ramai. Tetapi juga kerana elemen di dalamnya yang pelbagai – merangkumi balas dendam, pengkhianatan, keingkaran, genius berperancangan, pengorbanan, dan pengajaran.

Pertempuran Uhud berlaku pada 7, 11, atau 15 Syawal tahun ketiga Hijrah – setahun selepas tamat Pertempuran Badar. Motifnya (bagi kem Musyrikin Quraisy) memang berkisar tentang timbal balik dari insiden lalu. Yakni, mahu menebas malu.

Bagi Muslimin pula, Uhud adalah tentang melindungi diri. Sebab itu, semasa awal-awal menerima berita mengenai bala tentera Mekah, mereka terus sahaja mengadakan mesyuarat sama ada mahu bertahan di kota atau keluar berperang di medan terbuka.

Pada mulanya, usulan pertama itu yang diterima. Ini kerana ia dipersetujui ramai sampai baginda sendiri pun akur. Namun setelah beberapa ketika, kalangan sahabat menyesali keputusan tadi – menyesal kerana tidak bertindak seperti di Badar dengan bertanya, “Cadangan ini ya Nabi (untuk menduduki suatu lokasi), adalah wahyu buat kami atau fikiran tuan sendiri?”

Kekesalan tersebut bagaimana pun terus sahaja ditenteramkan oleh baginda. Lantas, pasukan Muslim pun berangkat. Jumlah mereka adalah seramai 1,000 orang. Ini, sebelum si celaka Abdullah ibn Ubay berbuat onar hingga mengakibatkan 300 orang menarik diri.

Lalu, jadilah bilangannya 700 orang, termasuk empat orang berkuda. Kekuatan musyrikin Quraisy pula adalah 3,000 orang yang terdiri dari 200 tentera berkuda, 700 tentera unta, dan selebihnya infantri dan pemanah.

Turut menyertai barisan Quraisy adalah kaum wanita, yang tugasnya menyanyi dan menari. Mereka ini diketuai oleh isteri Abu Sufyan ibn Harb, iaitu Hindun bint Utbah. Antara dendangan mereka di Uhud berbunyi begini; “Majulah semua, supaya nanti kami sudi peluk kalian di kasur asmara. Mundurlah semua, kalau kalian mahu kami pergi tanpa ingin lagi bercinta.”

Menerusi dendangan itu, kita dapat lihat betapa sokongan mereka lebih berlandaskan berahi semata-mata. Ini berbeza dengan kalangan srikandi Muslim seperti Siti Aisyah, Umm Sulaim, dan Nusaibah yang turun sendiri ke medan perang untuk merawat yang terluka, memberi minum yang dahaga, dan bahkan berjuang mengangkat senjata.

Berbanding semua, medan Uhud memang antara pertempuran paling dramatik pernah disertai baginda Nabi. Di sini, taktikal lawan taktikal. Psikologi lawan psikologi.

Sejarah merakamkan betapa dalam pertempuran ini, Abu Sufyan menggunakan strategi double envelopment. Yakni, memperkuat sayap kiri kanan supaya bila pasukan Islam memukul mundur bahagian tengah, mereka akan dikepung oleh sayap berkuda pimpinan Khalid al-Walid dan Ikrimah ibn Abi Jahal.

Strategi ini memang genius. Sampai pernah diadaptasi oleh ramai panglima handal termasuk Hannibal. Ia bagaimana pun berjaya diakali oleh baginda Nabi. Di mana, baginda meletakkan 50 orang pemanah di anak bukit Rumat (Jabbal Rumat). Tujuannya supaya mengusir pasukan berkuda Quraisy setiap kali mereka maju. Ini sekali gus menghindari infantri di tengah dari dikepung.

Tanpa kavalri, pasukan Quraisy memang mati akal. Mereka ibarat harimau tanpa taring. Perkasa, tapi digiring dan digoreng. Sampai mundur habis kebanyakan mereka. Uhud lantas bagaikan sudah ditawan. Setidaknya, itulah yang difikirkan oleh pemanah Muslim.

Dalam 50 pemanah yang dipimpin Abdullah ibn Jubair, hampir semua mengingkari mandatori yang digariskan oleh Nabi. Posisi kunci kemudiannya ditinggalkan gara-gara mata dikaburi harta, hati diperdaya dunia.

Lalu tatkkala mereka sibuk mengutip harta rampasan, Ikrimah dan Khalid al-Walid yang sedari tadi memerhati pun segera maju dan menggempur. Serangan tersebut lantas mengubah situasi. Musuh yang tadi berundur kini gagah bertempur.

Giliran Muslim pula ditekan dan diasak. Sampai Hamzah jatuh gugur. Mus’ab ibn ‘Umair jatuh syahid. Dan Nabi sendiri dilempari sebelum tersembam hingga gigi baginda patah dan wajahnya terluka. Dalam melindungi baginda, ramai sahabat terbunuh.

Abu Dujanah si pemegang pedang Nabi siap menjadikan tubuhnya sebagai perisai, hingga habis badan beliau dihujani panah. Begitu juga dengan Nusaibah yang keperwiraannya membuatkan beliau dianggap lambang srikandi Islam.

Ibarat kisah 300 Sparta, medan Uhud memang dipenuhi anekdot heroik – kering gusi kalau mahu ceritakan semua. Atas kertas, umat Islam memang kalah dalam pertempuran tersebut. Namun hingga hari ini pun, ia diingati dengan penuh kebanggaan dan pengibrahan.

Ini kerana seperti Sparta di Thermopylae, pasukan Muslim tewas kerana dibelakangi sekutu Yahudi dan posisi kuncinya pula dibocori oleh tentera sendiri. Ini sekali gus memberi pelajaran bermakna; disiplin dan kepatuhan di bulan Ramadhan (seperti di medan Badar) harus diteruskan pada bulan-bulan selanjutnya (kalau tidak mahu berakhir seperti di Uhud).

Pertempuran Hunain dan Taif

Lima tahun selepas tamat Pertempuran Uhud, umat Islam akhirnya diberi kemenangan mutlak. Hal ini hadir menerusi Pembukaan Mekah yang berlaku pada Ramadhan 8 Hijrah. Dalam peristiwa itu, hampir semua penduduk Mekah memeluk Islam. Termasuklah Abu Sufyan.

Kedudukan Islam justeru menjadi semakin teguh. Lantas sebulan kemudian, yakni sekitar 6 Syawal, baginda membawa 12,000 orang tentera menuju ke Lembah Hunain yang berjarak kurang 30 km dari Mekah. Tujuannya adalah memerangi pakatan suku Hawazin dan Thaqif, di samping membuka kota Taif.

Dalam sejarah Islam, Taif memang kota yang penting. Ia adalah kota pertama yang diminta suaka oleh Nabi sebelum Madinah. Di kota itu juga, baginda membuka cerita tentang Nabi Yunus ibn Mata. Malah kota itu turut pernah didoakan oleh Nabi saat dua malaikat dikirim untuk melenyapkannya dari muka bumi.

Justeru, munasabah jika Taif menjadi misi pertama baginda selepas pembukaan Mekah. Berbekalkan 12,000 orang tentera (10,000 Muslim dan 2,000 Tulaqa; mualaf pasca Fathu Makkah), misi itu dijangka berjalan lancar dan mudah. Memang rata-rata umat Islam pun menganggap begitu. Sampai ada yang berkata, “Mustahil boleh kalah dengan bilangan seramai ini.”

Namun siapa sangka, insiden di Hunain hampir sahaja meranapkan keampuhan pasukan Muslim. Di sana, mereka berhadapan dengan 20-30,000 musyrikin pimpinan Malik ibn Auf. Malik ini boleh kata menuruti habis pepatah, “Bersatu teguh, berceraih roboh.”

Mana tidak, bukan tentera sahaja yang dia bawa ke Lembah Hunain. Anak isteri dan segala gembalaan pun diangkut bersama. Tujuannya, supaya tentera berjuang habis-habisan bagi melindungi harta dan keluarga. Strategi tersebut memang berkesan.

Ini kerana sebaik sahaja pasukan Muslim memasuki Lembah Hunain, habis teruk mereka dihujani panah. Sampai kucar-kacir dibuatnya. Mujur baginda berjaya menyusun semula barisan pasukan, lalu memanfaatkan kehandalan Khalid ibn al-Walid untuk memenangi pertempuran.

Hingga akhirnya, pasukan Malik lari menyelamatkan diri. Ada yang ke Nakhlah dan ada yang ke Authas. Tapi paling ramai menuju ke Taif. Kota Taif sememangnya ampuh. Ia ibarat Khaibar bagi bangsa Arab.

Ampuhnya kota itu sampai umat Islam perlu habiskan sehingga 15-40 hari untuk mengepungnya. Sepanjang tempoh tersebut, bermacam-macam ikhtiar dibuat. Bermula dari melempar batu menggunakan manjanik, melontar panah, menggempur langsung, hinggalah ke perang atrisi – yakni menebang dan membakar pokok kurma tempatan dengan niat supaya mereka kebuluran.

Semua usaha itu bagaimana pun gagal menembusi benteng Taif. Umat Islam sendiri kehilangan 12 orang perajurit handal. Kalau lihat atas kertas, Taif memang gagal dimasuki. Namun, definisi ‘menang’ pada mata baginda bukanlah menakluki apatahlagi menjarah kota.

Memadai sekadar Islam diterima. Dan objektif itu berjaya dilaksana, khususnya apabila Abu Bakrah datang bersama 23 orang lain untuk mengucapkan syahadah. Jumlah itu mungkin terlihat sedikit. Tetapi, ia lebih dari cukup untuk membibitkan sinar Islam di Taif. Sampaikan sewaktu kewafatan Nabi, Taif menjadi satu dari tiga kota yang suci dari kemurtadan.

Pengusiran Bani Qainuqa’

Selain dua pertempuran di atas, bulan Syawal juga menyaksikan ketegasan baginda dalam mengusir satu suku Yahudi. Peristiwa ini terjadi pada tahun ke-2 Hijrah, yakni betul-betul selepas habis Pertempuran Badar.

Ia berlaku rentetan dua faktor. Pertama, kerana kebiadapan Yahudi-Qainuqa’ yang secara terang-terangan membelakangi Piagam Madinah. Di mana sewaktu pulangnya umat Islam dari medan Badar, mereka dengan selamba berkata lebih kurang begini; “Takat menang dengan Quraisy Mekah tu tak usahlah bangga sangat. Mereka bukannya tahu berperang pun. Cuba perang lawan kami, baru tahu langit tinggi rendah.”

Dialog begini dah bukan perli lagi, tapi masuk kategori provokasi. Sebabnya, Yahudi-Qainuqa’ ini bukan komuniti asing. Mereka antara suku yang mempersetujui Piagam Madinah – piagam yang menuntut keharmonian hidup bermajmuk. Alih-alih mereka pula yang mencetuskan ketegangan kaum. Memang mengundanglah.

Tambahan, tidak lama kemudian berlaku pula insiden lain. Di mana Bani Qainuqa’ dengan selamba mencabul seorang Muslimah di pasar mereka. Sampaikan ketika ada Muslin lain cuba membela, habis lelaki itu dibelasah sampai mati.

Atas sebab itu, baginda enggan berdiam diri. Bulan itu juga, di pertengahan Syawal, baginda membawa sepasukan Muslim mengepung perkampungan Bani Qainuqa’. Hampir dua minggu juga keadaan begitu, sampailah akhirnya Bani Qainuqa’ sendiri menyerah diri lalu berpindah ke Khaibar.

Betapa demi kehormatan wanita, keharmonian masyarakat, dan kedaulatan kota, bulan Syawal pun baginda bersama para sahabat tangkas berjihad menegakkan agama – yang bukan sekadar terhad pada ritual, tetapi juga kerukunan dan etika hidup.

RUJUKAN

Effendy, Helmi. (2019, 9 November). Strategi Rasulullah S.A.W. Dalam Tiga Pertempuran: Badar, Uhudr, dan Khandaq. The Patriots.

Hadi, Nurfitri. (2014). Pengkhianatan Yahudi Bani Qainuqa. Kisah Muslim.

Hafil, Muhammad. (2020, 31 January). Ini Nyanyian Perang Wanita Kaum Quraisy Semasa Perang Uhud. Republika.

Kathir, Ibn. (2000). The Battles of The Prophet. Dar al-Manarah.

Suhaimi, MJ. (2017, 17 Oktober). Perang Hunain – Perang Yang Jarang Diketahui Umat Islam. Iluminasi.


Raden Ayu Kartini: Pejuang Hak Asasi Wanita Di Pulau Jawa

Sebagai perempuan, kita sering dikaitkan dengan lemah lembut serta kesantunan. Namun di sebalik sifat keperempuanan, pasti punya sisi dalam setiap wanita untuk membuktikan kepada dunia bahawa kita juga boleh berjaya seperti lelaki. Jarang sekali suara wanita didengar lebih-lebih lagi apabila adat resam lebih menyebelahi pendapat para lelaki serta melebihkan pelajaran serta kehormatan pada mereka.

Perempuan yang bertindak berani sebegini sering dielakkan oleh bangsanya sendiri kerana dianggap sebagai ancaman akibat berani mencabar sistem masyarakat serta budaya nenek moyang yang menjadi pegangan sejak berkurun lamanya. Sehinggalah muncul Raden Ayu Kartini di daerah Jepara, Indonesia yang mengubah nasib perempuan Indonesia buat selamanya. Sosok Kartini sudah tidak asing lagi pada masyarakat Indonesia sehingga ke hari ini. Indonesia juga mengisytiharkan Hari Kartini pada hari kelahiran srikandi ini iaitu pada 21 April setiap tahun bagi memperingati jasanya dalam menggerak pola pemikiran masyarakat Indonesia ketika itu yang terlalu patuh kepada adat serta menegakkan hak sama rata bagi perempuan.

Kartini dilahirkan pada tanggal 21 April 1879 di Jepara, Indonesia dan merupakan anak kepada bangsawan bernama Sosoningrat yang memegang jawatan Bupati (Ketua Daerah) di  daerah tersebut manakala ibunya pula hanyalah orang biasa bernama Ngasirah.Beliau mendapat gelaran Raden Ayu kerana dilahirkan dari golongan bangsawan. Adalah syarat ketika pemerintahan kolonial Belanda yang menggesa Bupati untuk berkahwin dengan golongan yang sama taraf dengannya. Ayahnya akhirnya mengambil keputusan untuk berpoligami dan berkahwin dengan anak bangsawan bernama Raden Adjeng Woerjan. Kartini bernasib baik kerana dilahirkan dalam golongan bangsawan yang memberikan peluang kepadanya untuk bersekolah walaupun hanya sehingga usia 12 tahun sahaja. Hal ini kerana mengikut adat jawa, perempuan yang baru baligh harus dipingit iaitu perlu dikurung di dalam rumah sehingga ada orang masuk meminang.

Dalam tempoh pingitan, Kartini rajin membaca bahan bacaan Belanda dan membuatnya mengagumi cara pemikiran wanita Eropah yang jauh lebih maju daripada wanita Jawa ketika itu. Kartini juga kekal berhubung melalui surat dengan wanita Belanda bernama Ovink-Soer iaitu sosialis yang turut menerbitkan majalah wanita Belanda iaitu De Hollandasche Lelie sejak dari zaman sekolahnya. Wanita ini juga menjadi pengaruh bagi Kartini untuk memperjuangkan hak wanita.

Langganan majalah ini juga mempertemukan Kartini dengan sahabat pena dari Belanda iaitu Stella, seorang feminist  yang membuka mata Kartini terhadap isu-isu wanita. Dalam surat-surat Kartini, beliau banyak mempersoalkan berkaitan ketidaksamaan wanita dengan lelaki. Suratnya juga lebih kepada keluhan tentang tradisi Jawa yang banyak mengekang kehidupan wanita-wanita untuk turut bersama membangunkan bangsa dan negara.

Dalam suratnya juga, Kartini mempersoalkan tentang poligami yang dianggap tidak adil bagi wanita kerana beliau sendiri turut menyaksikan nasib ibu kandungnya menghadapi kepayahan hidup bermadu. Bagi Kartini, surat adalah medium yang baik untuk berkongsi pendapat yang bernas mengenai apa yang dibacanya serta tentang makna kehidupan.

Pada usia 24 tahun, Kartini akhirnya akur untuk berkahwin dengan Joyodiningrat. Usia 24 tahun juga sudah agak tua untuk berkahwin pada ketika itu. Dengan persetujuan suaminya, Kartini berjaya membuka sekolah pertama buat perempuan tempatan tanpa mengira status. Sekolah ini juga mengikut korikulum Barat yang lebih sistematik dan progresif. Beliau juga berjaya memperjuangkan kebebasan hak wanita ke peringkat lebih tinggi dengan bantuan Stella serta pegawai-pegawai tinggi Belanda.

Kartini meninggal dunia pada 17 September 1904 iaitu beberapa hari selepas kelahiran anak pertamanya pada usia yang cukup muda. Segala  surat yang ditulis kepada teman Belandanya dikumpul oleh Pengarah Pendidikan Belanda dan dijadikan buku bertajuk ‘Door Duisternis tot Licht’  yang bermaksud  ‘Habis Gelap Terbitlah Terang’. Buku ini diterbitkan pada 1911 dan menjadi cahaya inspirasi kepada seluruh bangsa Indonesia sehingga ke hari ni.

Bagi yang ingin menghayati perjuangan Kartini sepanjang hayatnya, bolehlah tonton filem berjudul Kartini yang diarahkan oleh Hanung Bramantyo. Filem ini pada pendapat saya adalah salah satu karya terbaik Indonesia dan wajib ditonton oleh semua wanita. Filem ini membuktikan bahawa walaupun wanita tidak sekuat lelaki untuk menghunus pedang di peperangan, namun minda yang terbuka serta tindakan yang berani mampu mengubah nasib sendiri serta orang di sekeliling. Jadilah perempuan yang berwawasan jauh dan bukan sekadar hanya menunggu untuk dipinang. Rancanglah masa depan dengan baik supaya lebih cerah dan dapat menjadi permata kepada agama dan bangsa sendiri suatu hari nanti.

SUMBER RUJUKAN

Biography.com Editors (2014) Raden Adjeng Kartini Biography [online] available from
<https://www.biography.com/people/raden-adjeng-kartini-37859> [6 January 2018]

Biografiku.com (2017) Biografi R.A Kartini – Pahlawan Emansipansi Wanita Indonesia <https://www.biografiku.com/biografi-ra-kartini/> [5 January 2018]

Dangerous Women (2016) R,A Kartini and the ‘Clover Leaf’ <http://dangerouswomenproject.org/2016/09/27/raden-adjeng-kartini/> [5 January 2018]

Rania, D. (2017) Kartini Kan Nggak Cuma Cantik Aja, Jadi Ini Alasan Dian Sastro Tetap Jadi Pilihan di Film ‘Kartini’ <https://www.hipwee.com/hiburan/kartini-kan-nggak-cuma-cantik-aja-jadi-ini-alasan-dian-sastro-tetap-jadi-pilihan-di-film-kartini/> [3 January 2018]


Tembok Hadrian: Tembok Besar Rom Dibina Daripada Rumput

Pada 122 Masihi, Maharaja Hadrian telah melawat ke wilayah Britian setelah hampir 8 dekad menakluk wilayah tersebut. Menurut pemerhatian baginda, perlunya empayar Rom untuk membina tembok di kawasan tersebut. Maka, Maharaja Hadrian telah menitahkan agar tembok segera dibangunkan.

Titah perintah ini telah disempurnakan oleh ribuan tentera Rom yang mahir mengenai binaan tembok terutamanya dari kumpulan tentera bantuan yang melapisi barisan kedua ketenteraan Rom. Tembok ini dibangunkan pada tahun yang sama, bermula dari bahagian timur hingga ke barat, dan siap dibina pada enam tahun berikutnya. Tembok ini dinamakan sebagai Tembok Hadrian.

Pembinaan Tembok Hadrian telah menghubungkan dua jenis lautan iaitu Lautan Utara, di bahagian timur dan Lautan Irish, di sebelah barat tembok ini. Tujuan Maharaja Hadrian membina tembok ini bukanlah untuk mengeratkan ukhwah sesama lautan semata tetapi sebagai satu garis sempadan fizikal Empayar Rom yang luas ketika itu.

Tidak lupa juga, kredit perlu diberikan kepada orang-orang barbar kerana secara tidak langsung, merekalah yang telah mendorong dan memaksa maharaja Rom secara bawah sedar agar baginda membuat keputusan untuk membina tembok yang memisahkan antara Empayar Rom dengan mereka. Di samping itu juga, tembok ini merupakan pelindung yang mengukuhkan lagi sistem pertahanan kubu Empayar Rom di bahagian barat laut wilayah Britain pada ketika itu.

Menurut ahli arkeologi yang mengkaji struktur binaan Tembok Hadrian, mereka mendapati awal mula binaan tembok ini menggunakan rumput sebagai asas binaan berbanding menggunakan batu seperti sebahagian besar tembok yang boleh kita lihat pada hari ini. Menurut hujah mereka lagi, rumput dan kayu mudah didapati di sekitar kawasan tersebut manakala sumber batu pula sukar didapati.

Maka jelas, rumput hanyalah sebagai cukup syarat sahaja untuk kelihatan seolah-olah tembok yang megah terbina pada awal binaan tembok tersebut. Namun begitu, tembok ini telah ditambah baik secara berperingkat dengan menambah struktur batu di atas tembok rumput yang sedia ada. Baki lagi jarak 30 batu tembok ini ke barat, tembok ini masih lagi dikekalkan dengan binaan rumput dan sebahagian masih kukuh binaannya hingga hari ini. Menurut dapatan kajian semasa, hampir 91% tembok telah ditimbus tanah dan sukar untuk dikenal pasti, manakala satu peratus dari tembok ini telah musnah pada abad ke-19 dan abad ke-20.

Tembok Hadrian memiliki ketinggian maksimum sehingga 4.6 meter dan ketebalan tembok ini pula ialah selebar 3 meter. Di sepanjang tembok ini juga, telah dibina hampir 14 buah kubu pertahanan. Pada setiap jarak satu batu, tembok ini memiliki sebuah pintu masuk dan dilindungi dan dipantau oleh satu pos kawalan kecil bagi memastikan keselamatan pergerakan keluar masuk dari tembok tersebut di samping mengurangkan kadar ancaman oleh pihak musuh.

Tambahan, di antara setiap dua pos kawalan, bertapaknya dua menara tinggi yang membantu pos kawalan untuk memantau keadaan kawasan yang berdekatan kerana memiliki kelebihan medan penglihatan geografi yang amat baik. Namun begitu, sistem pertahanan tembok ini tidaklah berorientasikan menara semata-mata untuk menewaskan musuh tetapi Empayar Rom lebih gemar untuk bersemuka di tanah datar yang terbentang luas di luar tembok tersebut.

Secara amnya, Tembok Hadrian terletak hampir dengan garis sempadan England dan Scotland pada hari ini. Tembok Hadrian juga merupakan antara salah satu tapak bersejarah kebanggaan bagi warga United Kingdom. Mana tidaknya, Tembok Hadrian ini telah diwarta sebagai Tapak Warisan Dunia oleh UNESCO sejak tahun 1987. Malaysia ni, ada ke tempat yang diiktiraf UNESCO? Macam tak de je. Menurut laman web rasmi UNESCO, sebanyak empat lokasi di Malaysia, telah mendapat status sah sebagai Tapak Warisan Dunia, antaranya ialah Lembah Lenggong, Perak dan Gunung Mulu, Sarawak. Tahniah, Malaysia!

RUJUKAN:

Breeze, D. (2019, May 20). Hadrian’s Wall. Retrieved September 10, 2020, from https://www.britannica.com/topic/Hadrians-Wall

A wall made of turf? (2016, April 18). Retrieved September 10, 2020, from https://hadrianswallcountry.co.uk/history/life-hadrians-wall/wall-made-turf

Centre, U.Malaysia. Retrieved September 10, 2020, from http://whc.unesco.org/en/statesparties/MY

History of Hadrian’s Wall. Retrieved September 10, 2020, from https://www.english-heritage.org.uk/visit/places/hadrians-wall/hadrians-wall-history-and-stories/history/

Bishop, M.,(2018, July 14). 74. How much of Hadrian’s Wall is left? Retrieved September 10, 2020, from https://perlineamvalli.wordpress.com/2015/06/12/74-how-much-of-hadrians-wall-is-left/

History.com Editors. (2018, January 19). Hadrian’s Wall. Retrieved September 10, 2020, from https://www.history.com/topics/ancient-rome/hadrians-wall


Sejarah Istana-Istana Jepun

Jika
anda melawat negara Jepun, tidak sah jika lawatan anda tidak memasukkan lawatan
ke istana-istana lama Jepun. Jika dilihat dari sudut luar, ia kelihatan kukuh
dan sukar ditembusi berikutan peranannya sebagai kubu pertahanan. Tetapi pada
masa sama, ia masih kelihatan cantik dari segi estetikanya. Hari ini terdapat
lebih seribu istana atau tapak istana yang masih wujud di Jepun di mana
sesetengah masih kukuh berdiri seperti Istana Matsue atau Istana Kochi. Ada
pula yang dibina semula seperti Istana Hiroshima yang dibina semula pada tahu
1958 selepas musnah dalam serangan bom atom di Hiroshima.

Jika
diamati reka bentuk istana-istana Jepun, peranan asalnya hanyalah sebagai kubu
pertahanan yang dibina di lokasi-lokasi strategik seperti laluan perdagangan,
jalan-jalan dan sungai-sungai. Semasa era Sengoku, ia memainkan peranan sebagai
kediaman rasmi daimyo. Pada ketika itu, reka bentuk istana bukan saja bertujuan
menarik perhatian tetapi juga menakutkan daimyo-daimyo lain menerusi kekuatan
pertahanan, saiz, reka bentuk pembinaan dan hiasan dalamannya yang elegan. Pada
tahun 1576, Oda Nobunaga membina sebuah istana yang mempunyai reka bentuk
menara (tenshuaku) yang dikenali sebagai Istana Azuchi. Istana ini kemudiannya
menjadi inspirasi kepada Istana Osaka (Toyotomi Hideyoshi) dan Istana Edo
(Ieyasu Tokugawa).

Sebelum era Sengoku, kebanyakan istana dipanggil yamajiro (istana gunung) kerana dibina di atas bukit atau gunung. Walaupun kebanyakan istana yang dibina kemudian memang dibina di atas bukit atau gunung, ia sebenarnya dibina menggunakan semua sumber sesebuah gunung. Pokok-pokok dan semak-samun dibersihkan dengan batu-batu dan tanah digunakan untuk membina benteng pertahanan. Parit-parit juga digali bukan saja untuk menghalang pasukan musuh dari menyerang tetapi juga membenarkan pasukan pertahanan menggolekkan batu-batu besar terhadap pihak musuh.

Sementara parit air yang dalam terhasil dengan mengalihkan aliran air sungai gunung. Bangunan-bangunan ini dibina dengan menggunakan sasak berlepakan tanah liat dan berbumbungkan jerami atau bumbung kayu. Tetapi gaya pembinaan sebegini ada kelemahannya iaitu mengakibatkan bangunan tidak stabil, mudah terbakar dan sukar dibina jika istana yang dibina berskala besar dan berat. Ini membawa kepada penggunaan batu sebagai asas bangunan sekaligus membolehkan pembinaan istana yang lebih kukuh dan tetap.

Semasa era awal Jepun, kebanyakan istana atau kubu pertahanan ini hanya digunakan untuk kegunaan perang sahaja dan diabaikan selepas ia memenuhi fungsinya itu. Kebanyakannya dibina menggunakan tanah atau kayu menggunakan sumber semulajadi dan topografi muka bumi. Pada era Nara (710-794 Masihi) pula, parit digali sekitar kubu pertahanan dan hanya diisi dengan air bila berlakunya konflik. Kubu sebegini digelar mizuki (kubu air).

Semasa era Heian (770-1185) pula, walaupun kayu masih menjadi bahan utama pembinaan istana, kompleks istana kekal mula menjadi pilihan berikutan lawan pada ketika itu bukan lagi wilayah pesaing tetapi daimyo-daimyo yang bersaing merebut kuasa dan ancaman tentera Mongol pada abad ke-13. Semasa era Keshogunan Ashikaga, kompleks istana menjadi semakin rumit kerana ia memainkan banyak peranan dari kediaman daimyo sehinggalah markas operasi ketenteraan.

Permulaan
reka bentuk dan seni bina klasik istana Jepun hanya bermula pada abad ke-14
yang turut menyaksikan kewujudan bandar-bandar yang mengelilingi istana
berkenaan. Tetapi di sebalik semua ini, ia masih mengekalkan reka bentuk sama
dari abad sebelumnya. Namun menerusi Perang Onin yang turut mencetuskan tempoh
Sengoku, ia juga menggerakkan pertukaran reka bentuk istana menjadi lebih
radikal seperti yang digambarkan Istana Himeji hari ini.

Jika
di Eropah, pembinaan istana sudah luput dengan pengenalan meriam, Jepun pula
menyaksikan reka bentuk radikal istana berubah disebabkan oleh senjata api.
Istana Azuchi merupakan contoh terbaik di mana ia merupakan sebuah kompleks
istana yang lebih besar terdiri daripada asas istana yang diperbuat daripada
batu, susunan tembok yang rumit dan sebuah menara tengah yang tinggi. Selain
itu, ia juga dibina di kawasan lembah berbanding kawasan hutan pergunungan dan
bergantung kepada reka bentuk dan pertahanan buatan manusia berbanding
perlindungan semulajadi.

Ciri
reka bentuk ini menjadi pilihan Nobunaga kerana asas batu dilihat dapat menahan
tembakan senapang batu, istana berskala besar sukar untuk dimusnahkan, lokasi
istana di kawasan lembah dan menara membantu para jeneral melihat pasukan mana
yang menggunakan senapang batu dan susunan tembok memberi peluang kepada
askar-askar untuk merampas semula bahagian istana yang jatuh ke tangan pihak
musuh. Selain itu, asas binaan istana daripada batu membolehkan ia dapat
bertahan dari gempa bumi yang selalu melanda Jepun. Ciri sebegini digunakan
oleh Hideyoshi dan Tokugawa dalam pembinaan istana mereka.

Semasa tempoh peralihan dari Sengoku ke Edo, peranan istana juga sudah berubah. Istana bukan sekadar kubu pertahanan tetapi juga sebagai kediaman daimyo dan simbol kekuasaannya. Contoh paling mudah ialah Istana Fushimi yang merupakan istana persaraan mewah untuk kegunaan Hideyoshi. Dari segi luaran, ia kelihatan sama dengan istana-istana lain tetapi hiasan dalamannya mewah dengan bilik tehnya dihiasi dengan daun emas.

Sesetengah keluarga bangsawan yang berkuasa ketika itu turut menguasai rangkaian istana dengan sebuah istana utama (honjo) dan beberapa istana satelit (shijo) yang dibina di sepanjang wilayah yang dikuasai mereka. Walaupun sesetengah shijo dibina menggunakan asas binaan batu, majoritinya menggunakan asas binaan tanah atau kayu. Dan bagi membolehkan komunikasi antara istana berjalan lancar, mereka menggunakan sistem isyarat sama ada menggunakan api, gendang atau cangkerang laut.

Selepas
Pertempuran Sekigahara yang menyaksikan Tokugawa memulakan keshogunannya, Jepun
memasuki satu tempoh keamanan yang lama. Istana-istana yang dahulunya menjadi
markas pertahanan dan ketenteraan bertukar peranan sebagai pusat politik dan
ekonomi. Setahun sebelum meninggal dunia, Tokugawa turut mengeluarkan dekri
mengehadkan pemilikan sebuah istana sahaja bagi daimyo setiap wilayah. Manakala
istana-istana lain akan dimusnahkan. Dekri sama turut membenarkan
pengubahsuaian terhad dan melarang sebarang bentuk pembinaan istana baru dengan
tujuan menghalang cubaan daimyo membina kuasa dan mengancam kedudukan
Keshogunan Tokugawa.

Semasa
era Pemulihan Meiji, semua istana bersama wilayah yang dikuasai bangsawan
ketika itu diserahkan kepada pihak kerajaan pada tahun 1871. Memandangkan istana-istana
ini dianggap simbol pemerintahan golongan elit sebelumnya, 2,000 istana ini
sama ada dimusnahkan atau dirosakkan. Manakala bakinya diabaikan dan dilupakan
oleh peredaran masa. Era ini juga turut menyaksikan pemberontak menggunakan
istana sebagai markas operasi mereka menentang penguasaan Tokyo di mana
pemberontakan terbesar ialah Pemberontakan Satsuma yang diketuai Saigo Takamori
yang tercetus pada tahun 1877.

Era moden Jepun menyaksikan istana-istana ini bertukar peranan sebagai markas Tentera Maharaja Jepun (IJA). Tiga istana yang pernah menjadi markas tentera ini ialah Istana Osaka, Istana Kanazawa dan Istana Hiroshima. Istana Osaka pernah menjadi markas Divisyen Infantri Keempat sebelum mereka diberi markas baru hasil sumbangan orang ramai dan tidak jauh dari kawasan istana.

Pemindahan ke markas baru ini membolehkan orang ramai terutama pelancong melawat istana berkenaan. Sementara Istana Hiroshima pula pernah berperanan sebagai Markas Jeneral Diraja semasa Perang China-Jepun Pertama (1894-1895) dan kemudiannya sebagai markas Divisyen Infantri Kelima. Manakala Istana Kanazawa pula menjadi markas Divisyen Infantri Kesembilan.

Melihat kepentingan istana dari segi budaya dan moral rakyat Jepun, tidak hairanlah mengapa ia menjadi sasaran utama serangan udara pihak Bersekutu semasa Perang Dunia Kedua. Antara istana yang menjadi sasaran ialah Osaka, Nagoya, Okayama dan Ogaki.

Sementara Istana Hiroshima pula musnah dalam serangan bom atom pada Ogos 1945 dan ia juga menjadi saksi mesej pertama serangan bom berkenaan dihantar ke Tokyo. Bagi peminat Call of Duty terutama siri World at War, pasti sudah masak dengan Istana Shuri. Istana Shuri bukan saja merupakan markas pertahanan Tentera Ke-32 dan pertahanan Okinawa tetapi juga istana terakhir Jepun yang diserang bertubi-tubi oleh pasukan penyerang.

Hari ini, istana-istana Jepun sama ada yang asli atau dibina semula menjadi monumen tarikan pelancong. Sesetengah istana menjadi sebahagian daripada taman awam seperti Istana Sunpu di Shizuoka dan Istana Matsutaka di Mie. Ada pula berperanan sebagai muzium perang dan budaya tempatan di mana sesetengah daripadanya turut mendirikan monumen peringatan kepada samurai atau askar Jepun yang gugur semasa WWII.

Ketika ini, ada 12 istana yang diklasifikasikan sebagai asli seperti Istana Inuyama dan Istana Himeji. Walaupun banyak istana lama yang dibina semula menggunakan kaedah moden, wujud suara-suara yang mahukan pembinaan semula istana menggunakan kaedah pembinaan tradisional. Wujud usaha yang digerakkan pertubuhan bukan kerajaan yang mengadakan usaha kutipan dana untuk membiayai pembinaan semula menara utama di Istana Takamatsu di Shikoku dan Istana Edo di Tokyo.

RUJUKAN:

1.
CastlesAndManorHouses.com. Types of Castle and The History of Castles Japanese
Castles. http://www.castlesandmanorhouses.com/types_07_japanese.htm

2.
Nippon.com. (2017). Japanese Castles. https://www.nippon.com/en/features/jg00105/japanese-castles.html


Setiap Saat, Berjuta Bom Nuklear Meletup Di Matahari!

Pernah terfikir tak daripada mana matahari dapat tenaga yang sangat banyak untuk jadi lautan api dan juga jadi sumber cahaya yang sangat kuat dan hanya akan habis lepas 5 billion tahun? Benda ni sebab teras matahari ialah reaktor nuklear yang sangat besar dan dahsyat.

Tenaga nuklear ni terbahagi kepada dua yakni pembelahan nuklear dan pelakuran nuklear. Secara teorinya, bila kita pisahkan nukleus jadi dua atom, tenaga yang sangat besar akan dibebaskan. Sebab tu bom nuklear yang meledak di Hiroshima dan Nagasaki tu kecil je, tapi kuasa letupan dia dahsyat sampai satu bandar hancur. Sebab tenaga dia sangat kuat. Tapi pembelahan nuklear ni ada kesan sampingan – dia hasilkan sisa dan tenaga radioaktif yang merbahaya.

Kemudian, kita ada pelakuran nuklear. Tenaga yang ni dia terbalik berbanding pembelahan nuklear. Bila kita paksa dua nukleus bergabung jadi satu atom, tenaga yang lagi dahsyat berbanding pembahagian nuklear akan dihasilkan. Sebab tu bom nuklear Tsar Bomba dikenali sebagai bom paling kuat di muka bumi sebab dia guna tenaga pelakuran nuklear. Kalau bom pembelahan nuklear di Nagasaki hancurkan kawasan seluas 1.3 km, Tsar Bomba hancurkan kawasan seluas 200 km. Ini sebab kenapa saintis cuba cari jalan buat reaktor nuklear jenis pelakuran sebab tenaga dia lagi besar dan dia takde sisa radioaktif teruk.

Jadi, cuba tekan tenaga nuklear jenis apa matahari pakai? Tenaga pelakuran nuklear. Disebabkan benda ni, matahari akan kekal terbakar dan hasilkan tenaga yang sangat banyak walaupun dah 5 billion tahun.


Rider-Rider Foodpanda Mogok

Patutlah rider-rider di JB mengamuk semalam sampai mogok taknak ambil order.

Begini ceritanya..

Dulu pada asalnya, apabila anda jadi rider Foodpanda,

Foodpanda akan bayar RM5.00/jam pada hari biasa dan RM6.00/jam pada weekend. Senang kira macam Basic Payment lah.

Lepas 3 bulan bekerja, Basic Payment tu akan naik jadi RM6.00/jam hari biasa dan RM7.00/jam weekend.

Bila dah 6 bulan kerja Basic Payment naik RM7.50/jam dan RM8.50/jam pada weekend.

Dan rider juga akan dapat tips RM3.00/order, flat tak kira anda kerja berapa lama dah..

Tak lama lepas tu, pada bulan Mac 2019, Foodpanda perkenalkan sistem Batch pula,

Batch 1 : RM4.00/jam (Basic Payment)+ RM5.00/order (Tips)Batch 2 : RM4.00/jam (Basic Payment)+ RM4.00/order (Tips)Batch 3 : RM4.00/jam(Basic Payment)+ RM3.50/order (Tips)Batch 4 & 5 : RM4.00/jam(Basic Payment)+ RM3.00/order (Tips)

*Batch = Bergantung kepada berapa lama anda jadi rider dan prestasi rider, Paling bagus Batch 1.

Contoh katakan anda Rider Batch 2,

Basic payment RM4.00/jamSatu penghantaran order, upah trip RM4.00/orderKalu sejam dapat maximum 3 order, so upah trip RM12.

Total sejam kerja dapat RM16, 6 jam sehari RM96Seminggu kerja 5 hari, dapatlah RM600.

Kalau malang takde customer langsung paling busuk dapatlah daripada Basic Payment tu RM4.00 sejam, sehari RM24, seminggu RM120.

Berbanding skim baru yang nampak macam banyak tapi Basic Payment RM120 seminggu tu dah takde, dan kena pulak dapat dapat customer sehari 2 orang je ke sebab ramai rider atau kurang trafik, atau malangnya takde customer langsung, alamatnya makan asap lah rider.

Ni lah masalahnya dengan gig-economy, owner platform boleh suka-suka hati dia tukar sistem gaji tanpa ada apa-apa perbincangan dengan ‘pekerja’ dia.

Dia nak perah sukahati dia lah, tak suka ramai lagi yang beratur nak jadi ‘pekerja’ kami.

Sebab tu bila ada menteri yang acah-acah progresif nak bawak masuk gojek acah-acah e-hailing/gig-economy sebagai jawapan kepada isu pengganguran belia di Malaysia kita persoalkan, bukan sebab atas politik kepartian atau apa.

Tapi sebab forthcoming dah nampak akan ada isu-isu beginilah, tidak ada ‘job security’ dan hak pekerja adalah milik penuh pemilik platform.

Tu belum kita masuk perihal perlindungan kesihatan dan keselamatan seperti insurans dan PERKESO yang mana kena kebanyakan keluar dari poket ‘pekerja’ walhal risiko bekerja adalah untuk pemilik platform yang telah mengaut keuntungan besar dari peluh jerih ‘pekerja-pekerja’ mereka ini.

Apapun kita harap agar menteri yang beria-ia sangat pasal e-hailing/gig-economy haritu turun padang dan settlekan masalah ni, alah JB-Muar tu tak jauh mana pun kan..

Sekian.


Sado: Kisah Tragis Si Putera Mahkota Joseon

Baginda lahir dalam dulang emas, malah kelahirannya begitu dinantikan setelah saudara lelakinya meninggal dunia. Dan, baginda telah diangkat menjadi putera mahkota pada usia yang terlalu muda. Namun, perjalanan hidupnya tidak seindah yang disangkakan.

Ini adalah kisah mengenai Putera Sado, iaitu putera mahkota kepada Raja Yeongjo yang memerintah Joseon pada sekitar abad ke-17 hingga 18. Kisahnya antara kisah yang banyak terakam dalam pelbagai catatan sejarah, malah terdapat banyak versi cerita mengenai putera ini telah divisualkan melalui layar perak dan layar kaca.

Artikel ini akan membawa kita menelusuri dan mengenali serba sedikit mengenai Putera Mahkota Sado, kehidupan peribadinya serta masalah yang dihadapi sehingga membawa kepada kem4tiannya.

Sejarah awal

Nama sebenar baginda adalah Putera Jangheon, iaitu putera kedua kepada Raja Yeongjo yang memerintah Joseon pada sekitar tahun 1694 hingga 1776. Putera Jangheon telah dilahirkan pada Februari 1735, dan ibu baginda adalah gundik kesayangan Raja Yeongjo, iaitu gundik diraja Yeong. Baginda telah diberi gelaran Sado, yang membawa makna ‘memikirkannya dalam penuh kesedihan’.

Saudara lelaki baginda yang menjadi putera mahkota sebelumnya telah meninggal dunia pada usia sembilan tahun, dan kelahiran Putera Sado begitu diraikan kerana baginda adalah pewaris tunggal kepada Raja Yeongjo. Namun, kehidupan baginda tidaklah seindah seperti yang diharapkan.

Raja Yeongjo dikatakan mempunyai sikap baran dan Putera Sado begitu gerun dengan ayahandanya sedari kecil lagi. Malah, sikap Putera Sado yang agak pemalu dan takut-takut apabila berada di samping ayahandanya menambahkan lagi rasa berang di hati Raja Yeongjo. Putera mahkota ini begitu mengagumi ayahandanya, namun baginda berdepan dengan pelbagai jenis penderaan sama ada dari segi mental mahupun fizikal. Raja Yeongjo tidak pernah setuju dengan apa yang dilakukan oleh puteranya itu.

Raja Yeongjo dikatakan gemar mengkritik apa jua kesalahan (walaupun kesilapan kecil) yang dilakukan oleh Putera Sado dan tidak pernah menunjukkan rasa gembira atas kejayaan puteranya. Raja Yeongjo tidak membenarkan puteranya itu menghadiri apa jua upacara di istana, dan sering memalukannya di hadapan dayang dan sida-sida istana. Baginda juga tidak mengizinkan Sado untuk melawat makam diraja sehinggalah pada akhir tahun 1756.

Hubungan Sado dan bondanya juga tidaklah begitu baik. Demi menjaga hubungan dengan Raja Yeongjo, bondanya lebih banyak mengikuti sahaja apa jua perintah diraja dalam membesarkan Sado dan tidak memberikan kasih sayang sepenuhnya sebagai seorang ibu. Meskipun baginda sangat menyanjungi ayahandanya dan menghormati bondanya, namun Sado sebenarnya tidak diasuh dengan baik oleh mereka.

Perkahwinan di usia muda

Disebabkan lantikannya sebagai putera mahkota berlaku di usia yang masih muda, Sado telah mengahwini seorang gadis muda, iaitu Hyegyong, demi masa depannya. Hyegyong adalah anak perempuan kepada seorang sarjana Joseon yang miskin, namun mempunyai ilmu pengetahuan yang cukup tinggi. Pada waktu perkahwinan mereka, usia Sado dan Hyegyong adalah sekitar lapan tahun.

Dalam catatan memoir oleh Hyegyong, iaitu The Memoirs of Lady Hyegyong, beliau telah menyatakan bagaimana dia begitu resah kerana telah terpilih sebagai isteri kepada seorang putera mahkota. Beliau seolah-olah telah mendapat prarasa tentang dugaan dan ujian yang bakal dilaluinya di istana.

Oleh kerana pasangan pengantin ini terlalu muda, hubungan mereka bermula sebagai teman sepermainan, seperti kanak-kanak yang lain. Mereka tinggal di istana berasingan, dan walaupun para dayang melayan Hyegyong dengan baik, namun beliau tetap seorang kanak-kanak yang dipaksa untuk melalui satu kehidupan berbeza di istana.

Meskipun Hyegyong dan Sado dapat berkawan dengan baik, tetapi sebagai kanak-kanak, Hyegyong tidak mampu untuk memberikan sokongan sepenuhnya terhadap suaminya. Namun, bapa Hyegyong yang prihatin telah memberikan sepenuhnya kasih sayang terhadap Jangheon yang telah diabaikan oleh ibu bapanya.

Diserang penyakit

Lebih setahun usia perkahwinan mereka, pada sekitar tahun 1746, Sado telah jatuh sakit. Apabila baginda sembuh, mereka telah berpindah ke istana yang lain, berdekatan dengan istana milik bondanya. Ada catatan sejarah yang menyatakan bahawa punca perpindahan ini adalah kerana Raja Yeongjo enggan melihat puteranya berada dekat dengan baginda. Dan Sado menjadi semaking terasing daripada keluarganya.

Penyakit yang dihadapi oleh Sado adalah permulaan kepada kisah tragis hidupnya. Tiada sesiapa pasti, apakah penyakit sebenar yang dihadapi olehnya pada waktu itu, namun sikap Sado telah berubah setelah dia sembuh. Walaupun begitu, baginda masih menunjukkan sikap yang serius terhadap pelajaran dan berminat untuk bersukan dalam keadaan begitu.

Selepas ulang tahunnya yang ke-14, Sado dan Hyegyong telah hidup seperti suami isteri yang lain. Beberapa tahun kemudian, mereka dikurniakan seorang anak, malangnya kanak-kanak itu meninggal dunia pada usia dua tahun. Pasangan muda ini begitu sedih dengan kehilangan anak mereka, namun setahun kemudian, pada tahun 1752, mereka dikurniakan seorang lagi putera. Keadaan menjadi semakin baik bagi pasangan muda ini selepas itu.

Sado mempunyai hubungan yang rapat dengan saudara perempuannya, iaitu Puteri Hwahyeop yang turut diabaikan oleh Raja Yeongjo, dan apabila puteri itu meninggal dunia pada tahun 1752, baginda sangat berdukacita. Pada tahun tersebut jugalah Sado mula membaca sebuah teks Taoist yang dipanggil Okchugyeong. Tidak lama selepas itu, sikap Sado semakin berubah dan keadaan baginda menjadi semakin teruk.

Para ahli sejarah menyatakan bahawa serangan demam campak yang dihadapi oleh Sado telah memburukkan lagi keadaannya, dan baginda mula mengalami mimpi menakutkan dan berhalusinasi. Sado percaya bahawa baginda mampu melihat dewa kilat dan mempunyai ketakutan luar biasa terhadap langit.

Malah, Sado turut yakin bahawa ayahandanya akan menyalahkan dirinya jika ribut petir melanda negara. Ada catatan sejarah menjelaskan bahawa Sado begitu terpengaruh dengan sihir Taoist, terutamanya pada sebuah buku yang dipanggil Jade Spine Scriptures.

Catatan oleh Hyegyong dalam memoirnya telah menyatakan bahawa betapa sukarnya untuk Sado memilih baju dan bersiap. Kesemua bajunya dibakar sebagai persembahan untuk dewa dewi, dan baju-bajunya dikaitkan dengan keadaan cuaca untuk menyenangkan hati dewa tuhan yang hanya difahami oleh dirinya sahaja. Catatan Hyegyong ada menyebut:

“Untuk baginda bersiap, saya terpaksa menyediakan 10, 20 ataupun 30 pasang baju yang dihamparkan. Baginda akan membakar sebahagian daripadanya, bagi pihak hantu atau apa sahaja. Ia adalah nasib yang baik jika kami mampu menyiapkan baginda untuk memakai satu pakaian tanpa sebarang insiden. Namun, jika ada di antara mereka yang bertugas membuat sedikit sahaja kesilapan, baginda tidak akan mampu memakai pakaian itu, tidak kira lah bagaimana pun usahanya. Dan dalam proses ini, ramai yang tercedera, malah ada yang dibvnuh.”

Meskipun keadaan mental Sado yang tidak stabil, namun Raja Yeongjo tetap mengarahkannya untuk menghadiri urusan kerja istana, terutamanya bagi perkara-perkara yang tidak ingin dilakukannya. Urusan ini termasuklah mengawal selia hukuman seksa terhadap banduan istana, yang sebenarnya lebih memburukkan keadaan mental Sado.

Kedua-dua Sado dan Raja Yeongjo mempunyai hubungan sulit dengan dayang istana. Hubungan antara Sado dan Raja Yeongjo bertambah buruk apabila Sado mendapat dua anak lelaki daripada gundiknya dan Raja Yeongjo hanya memiliki anak perempuan sahaja. Malah, salah seorang daripada ahli keluarga gundik Yeongjo turut membuat laporan kepadanya mengenai perangai pelik Sado.

Akibat beberapa siri kejadian pertengkaran antara Raja Yeongjo dan Sado, keadaan menjadi semakin buruk antara kedua-duanya. Sado semakin membenci ayahandanya dan Raja Yeongjo mula melepaskan kemarahannya dengan memukul para sida di istana. Dalam satu insiden, istana telah terbakar dan Hyegyong yang sedang hamil telah melarikan diri bersama putera mereka yang masih kecil.

Keadaan mental Sado menjadi semakin teruk dari hari ke hari. Malah Hyegyong sendiri hampir buta setelah Sado memukul kepalanya dengan menggunakan papan catur. Tindakan Sado semakin ganas dan tidak terkawal. Hyegyong dalam catatan memoirnya menulis bahawa Sado menyatakan:

“Ia meredakan kemarahan saya dengan membvnuh manusia atau haiwan kerana saya tertekan dan tidak terkawal.”

Penyakit mental Sado

Dalam satu kajian yang dilakukan oleh pakar psikiatri terhadap kes Putera Sado, mereka berpendapat bahawa simptom yang dihadapi oleh baginda menepati kriteria yang ditetapkan oleh Diagnostic and Statistical Manual of Mental Disorders bagi kemurungan dan mempunyai potensi menghidapi bipolar disorder.

Malah, melalui catatan memoir Hyegyong mengenai kesukarannya memilih pakaian menunjukkan bahawa Putera Sado sebenarnya mempunyai ‘fobia pakaian’, yang boleh juga dianggap sebagai simptom kepada obsessive compulsive disorder.

Meskipun ada catatan sejarah yang menyatakan bahawa keadaan mental Putera Sado ini adalah akibat sikapnya yang gemar minum sehingga mabuk dan berparti, serta konspirasi pihak istana, namun penilaian pakar psikiatri menidakkan kemungkinan ini. Kesimpulan yang dibuat dari sudut psikiatri menyatakan bahawa Sado mengalami banyak episod kemurungan dan panik.

Selain daripada masalah peribadinya, sejarah keluarga Sado juga adalah antara faktor penyumbang kepada gangguan mentalnya ini. Raja Gyeongjong dan Sanggyegun turut dikatakan mengalami masalah kemurungan dan ini turut menjadi penyebab kepada keadaan yang sama dialami Sado.

Pengakhiran hayat Sado

Pada sekitar Julai 1762, Sado telah diarahkan menghadap Raja Yeongjo. Gelaran putera mahkotanya telah ditarik balik, dan Raja Yeongjo mengarahkan Sado dimasukkan ke dalam sebuah kotak beras, iaitu sebuah kotak kayu yang besar. Kotak ini ditutup dan Sado telah dibiarkan kepanasan di dalam kotak tersebut. Sado bertahan selama lapan hari di dalam kotak tersebut, tanpa makanan dan air, dia menjerit meminta tolong sehingga ke akhir hayatnya.

Putera Sado telah dikebumikan di Gunung BaebongSan di Yangju. Kesemua orang suruhan dan pembantunya pula telah dihukum bvnuh. Hyegyong pula tidak dikenakan apa-apa hukuman dan terus hidup bersama putera dan puterinya. Ada yang menyatakan bahawa Hyegyong terus bertahan hidup demi membuktikan keadaan suaminya yang tidak bersalah dan sebagai protes terhadap tindakan Raja Yeongjo. Dan kerana itulah, Hyegyong telah menulis memoir sebagai respons kepada spekulasi kem4tian suaminya.

Meskipun Sado melayan Hyegyong melayannya dengan teruk, namun beliau masih melayan Sado dengan kasih sayang kerana rasa kasihannya terhadap penyakit mental yang dihadapinya. Putera mereka berdua, yang akhirnya menjadi raja Joseon, iaitu Raja Jeongjo (pewaris takhta selepas Raja Yeongjo) telah memindahkan makamnya pada tahun 1789 ke Hyeollyungwon, berdekatan dengan Suwon.

Lima tahun kemudian, Suwon Hwaseong Fortress telah dibina oleh Raja Jeongjo bagi memperingati makam ayahandanya, dan Hyegyong yang meninggal dunia telah dikebumikan bersama suaminya pada tahun 1816. Raja Jeongjo sangat menghormati dan menyanjungi bapanya, Sado. Malah, ayat pertama yang diucapkannya ketika ditabalkan sebagai raja adalah: “Beta adalah putera kepada Sado”.

Kesimpulan

Cerita mengenai Putera Sado ini pernah divisualkan dalam beberapa siri drama Korea dan filem Korea. Antaranya ialah drama bersiri Secret Door pada tahun 2014 dan filem The Throne (Yoo Ah-In memegang watak Sado) pada tahun 2015.

Kisah tragis Putera Sado ini sebenarnya adalah berpunca daripada kekurangan kasih sayang serta pengabaian yang dilakukan terhadap putera ini. Ia adalah akibat daripada kemarahan, ketakutan dan kegelisahan hidup seorang putera yang mengalami tekanan perasaan. Meskipun lahir dalam dulang emas, pengakhiran hidupnya penuh kesedihan, seperti gelaran Sado yang diberi untuk dirinya.

RUJUKAN:

Anonymous. (2016). Prince Sado of Korea – The Coffin King. Retrieved May 10, 2020, from http://www.historynaked.com/prince-sado- korea-coffin-king/

Haboush, J. K. (1996). The Memoirs of Lady Hyegyong: The Autobiographical Writings of A Crown Princess of Eighteenth-Century Korea. London, England: University of California Press.

Jeong, H. E., & Kim, C. Y. (2014). A Psychiatric Approach to Prince Sado : A Bipolar Disorder Sufferer or a Victim of Party Strife. J Korean Neuropsychiatr Assoc, 53(5), 299–309.

Jin, E.-S. (2015). The ever – changing history of Prince Sado. Retrieved May 10, 2020, from https://koreajoongangdaily.joins.com/news/ article/article.aspx?aid=3010313

Lee, B. (2004). Psychoanalytic Note on the Death of Prince Sado. J Korean Psychoanalytic Society, 15(2), 228–238.


Apakah Megalodon Masih Lagi Wujud Hari Ini?

Beberapa tahun lepas, filem The Meg terbitan Warner Bros Pictures menjadi sebutan ramai penonton kerana menampilkan nenek moyang jerung hari ini, megalodon. Filem lakonan Jason Statham itu berkisar tentang bagaimana sekumpulan saintis terserempak dengan seekor megalodon semasa menjalankan misi menyelamat di Lautan Pasifik. Dan sebaik filem ini tamat, ramai tertanya-tanya sama ada megalodon masih wujud atau tidak.

Megalodon atau nama saintifiknya Carchardon megalodon/Carchalocles megalodon dianggap pemangsa terbesar di lautan dan laut. Namanya diambil daripada perkataan Yunani yang bermaksud gigi besar. Melihat kepada rangka gigi megalodon di bawah, ia sudah pasti menimbulkan kegerunan kepada semua yang melihatnya.

Megalodon dikatakan hidup antara 23 hingga 2.6 juta tahun lalu. Berikutan statusnya pemangsa utama, banyak fosil atau gigi megalodon ditemui di banyak negara seperti Australia, Jamaica, Cuba dan India. Walaupun saintis berbeza pandangan tentang saiz sebenar megalodon, ia dikatakan berukuran antara 18 hingga 24/25 meter. Kekuatan gigitannya enam kali ganda lebih kuat daripada gigitan jerung putih.

Disebabkan saiz badannya yang besar, usah terkejut berat megalodon juga amat berat. Berdasarkan analisis saintis terhadap 175 spesimen megalodon yang ditemui, mereka menganggarkan berat semua spesimen antara 48 hingga 103 tan. Disebabkan itu, ini memaksa megalodon memburu ratusan ekor ikan setiap hari bagi memenuhi diet hariannya.

Megalodon juga dikatakan menjadi inspirasi kepada legenda naga atau ular laut gergasi pada Zaman Pertengahan dan Renaissance. Berdasarkan rekod Nicolaus Steno pada abad ke-17, gigi yang disangka penduduk tempatan milik naga atau ular itu sebenarnya gigi jerung gergasi. Menerusi bukunya The Head of a Shark Dis.sec.ted, ini merupakan lakaran pertama megalodon dalam sejarah.

Tetapi benarkah megalodon masih wujud sehingga hari ini? Itu satu persoalan yang membuatkan ramai tertanya-tanya sehingga hari ini. Wujud beberapa gambar yang dikatakan megalodon tetapi diragui kesahihannya oleh komuniti saintifik.

Selain itu, andainya jerung tersebut wujud, mampukah ia bersaing dengan kumpulan-kumpulan haiwan lain termasuk paus pembu.n.uh? Ini kerana menurut Catalina Pimiento dari Universiti Florida, kewujudan ikan paus ini menyumbang kepada kemerosotan bilangan jerung tersebut di lautan. Ini kerana taktik memburu berkumpulan yang digunakan paus tersebut jauh lebih berkesan daripada taktik memburu secara solo yang dikatakan digunakan oleh megalodon.

Mungkin satu-satunya spesis yang berevolusi daripada megalodon ialah jerung putih. Bagaimanapun, hipotesis ini agak lemah kerana agak sukar mengenalpasti laluan evolusi dari megalodon kepada jerung putih. Dan para saintis percaya jerung putih bukan satu-satunya jerung yang mewarisi genetik nenek moyang mereka itu.

RUJUKAN:

Klimczak, N. (2021). Stay Out of the Water: Does a Prehistoric Shark Still Live in the Ocean?. Ancient-Origins.


Yersinia Pestis – Alkisah Bakteria Yang Meragut Lebih 300 Juta Nyawa Dalam Sejarah

Tahukah anda, sejarawan berpendapat Taun Amwas di zaman Khalifah Umar ibn Al-Khattab yang melanda Ash-Sham adalah Wabak Justinian disebabkan bakteria Yersinia Pestis. Yersinia Pestis dibawa oleh spesis rodensia / tikus-tikus. Seterusnya berkembang dari kutu tikus Oriental yang menghisap d4rah tikus & berpindah ke tikus lain serta kemudian hinggap pada manusia.

WABAK JUSTINIAN 541-750 MASIHI

Wabak Justinian bermula seawal 541-542 Masihi di j4j4han t4kluk Rom Baizentin & secara berperingkat meny3rang hampir semua kawasan berhampiran Laut Mediterranean sehingga 750 Masihi. Ia dikenali dinamakan Justinian bersempena nama Maharaja Rom ketika itu. Maharaja Justinian turut terkena wabak ini tetapi sembuh dari p3nyakit berkenaan. Sejarawan Romawi ketika itu iaitu Procopius menyatakan wabak Justinian ini bermula di pelabuhan dagang Pelusium berhampiran Suez Mesir.

Puncanya dari pusat simpanan gandum di Mesir dimana tikus-tikus dari gudang simpanan gandum turut masuk ke kapal dagang hinggalah kapal berlabuh & tikus-tikus ini menjangkiti tikus-tikus lain di Kota Konstantinopel melalui pembawanya iaitu kutu-kutu tikus Oriental yang turut hinggap ke badan manusia lantas menyebarkan bakteria Yersinia Pestis.

Procopius dalam catitannya “Secret History” merekodkan dalam sehari berlaku lebih 10 ribu k3m4tian di Konstantinopel, tiada ruang lagi untuk menanam m4y4t-m4y4t bergelimpangan di dalam & luar Konstantinopel serta seluruh Konstantinopel berbau busuk diumpamakan bauan k3m4tian.

Justinian Plague ini meny3rang bukan sekadar semua j4j4han Romawi Baizenti sekitar Lautan Mediterranean malahan juga merebak ke j4j4han t4kluk Empayar Parsi Sassaniyah & dipercayai juga salah satunya ialah Wabak Amwas (Plague of Emmaus) ketika era Khulafak ur Rashiddin. Sejarawan mencatatkan Wabak Justinian merebak ke Empayar Parsi Sassaniyah pada tahun 627-628 Masihi dikenali Wabak Shirawayh melanda ibukota Ctesiphon & s3rangan kedua dipanggil Wabak Yezdigird.

Dalam sejarah Islam pula, pada tahun 638-639 Masihi Taun Al-Amwas (Plague of Emmaus) membvnvh seramai 25,000 umat Islam di Ash-Sham termasuk ribuan para sahabat seperti Abu Ubaidah Amir Al-Jarrah, Mu’az bin Jabal, Syurahbil bin Hasanah, Suhail bin Amru, Yazid bin Abi Sufyan dan Amir bin Ghailan As Tsaqafi ketika era pemerintahan Khalifah Umar ibn Al Khattab.

Setelah itu 20 tahun kemudian pada zaman Khilafah Umayyah pula, wabak yang sama merebak ke Kota Basrah pada 688-689 Masihi dikenali Wabak al-Jarif yang dikatakan membvnvh lebih 200 ribu orang umat Islam dalam masa 3 hari sahaja. Catitan sejarawan Islam merekodkan dari tahun 661 Masihi – 750 Masihi terdapat LAPAN serangan wabak berlaku secara berkala sepanjang pemerintahan Khilafah Dinasti Umayyah di j4j4han takluknya.

Difahamkan Wabak Justinian ini memakan k0rban seramai 25 juta – 100 juta orang sepanjang tempoh 200 tahun (541 – 750 Masihi).

WABAK BLACK D3ATH 1346-1353 MASIHI

Bakteria Yersinia Pestis ini mula bermutasi secara evolusi radiasi sebagai strain baru extant 0ANT.1 & strain mutasi bakteria Yersenia Pestis ini pula menjadi punca Wabak Black D3ath yang mengh4ntui Eropah & Asia dunia ketika zaman Keg3lapan Eropah pada 1346-1353 Masihi. Dipercayai ia bermula apabila t3ntera Mongol meng3pung bandar-bandar kota Slav & Eropah Timur serta menggunakan m4y4t-m2y4t manusia yang menjadi k0rban Wabak Black D3ath untuk dilempar ke dalam kota-kota yang dik3pung sebagai s3njata biologi.

Pelarian yang lari pula menaiki kapal-kapal yang membawa tikus-tikus dijangkiti dari kota-kota dikepung Mongol ke serata ceruk lautan Mediterranean, bagaikan sejarah hitam berulang kembali, ia merebak ke serata dunia dari jalan laut ke jalan darat. Dari tikus ke kutu tikus ke manusia, 2/3 orang Eropah m4ti & banyak kota-kota medieval Eropah menjadi kosong dengan m4ut dimana-mana. Gereja-gereja Katedral pula menjadi perangkap m4ut & golongan bangsawan feudal Eropah turut menanggung bahana wabak selain rakyat marhaen.

Jalan Sutera merupakan jalur perhubungan dagangan dunia Timur-Barat menjadi Jalan M4ut pula akibat merebaknya Wabak Black D3ath ini. Pada tahun 1349 Masihi akhirnya Wabak Black D3ath ini sampai ke Makkah & wilayah Islam lainnya di Benua Afrika & Semenanjung Arab. Pengembara terkenal Ibnu Khaldun kehilangan kedua ibu bapanya yang terk0rban akibat wabak ini. Ibnu Khaldun merekodkan;

“Kedua2 tamadun di Timur & Barat telah dikunjungi wabak kemvsnahan yang menghancvrkan banyak negara & menyebabkan semua populasi penduduk terhapvs. Ia menelan banyak benda-benda kebaikan ketamadunan & menghapvskannya sekaligus … Tamadun berkurang setelah manusia berkurangan. Kota-kota & bangunan ditinggalkan, jalanan & penanda arah dimvsnahkan, penempatan-penempatan & mahligai-mahligai menjadi kosong, dinasti-dinasti & kaum-kaum menjadi lemah. Keseluruhan dunia telah berubah.”

Sejarah mencatatkan Wabak Black D3ath memakan k0rban dari 75 juta – 200 juta orang di seluruh dunia ketika itu.

PANDEMIK WABAK KETIGA 1855-1960

Bakteria yang sama iaitu Yersinia Pestis sekali lagi menular membawa kepada k3m4tian di China semasa Empayar Qing Manchu pada 1855. Bermula di Yunnan China ia merebak menerusi jalan perdagangan darat & laut menerusi tikus-tikus, manusia yang dijangkiti & barangan kargo dari pelabuhan-pelabuhan dibawa pula ke atas kapal-kapal perdagangan sehinggalah ke India.

Kesan wabak ini memvsnahkan populasi Yunnan & wilayah China Selatan serta tindakan acuh tak acuh pemerintah Dinasti Qing Manchu menjadi salah satu punca Pemb3r0ntakan Taiping oleh Cina Han ke atas pemerintahan Manchu serta Pemb3r0ntakan Panthay oleh Cina Hui Muslim ke atas Manchu.

Wabak ini merebak pula ke wilayah Guangxi & Guandong sehinggalah ke Canton & Hong Kong. Pemb2r0ntakan & keadaan kvcar k4cir menyebabkan penularan wabak berleluasa. Pihak British di Hong Kong percaya t3ntera Qing Manchu dijangkiti wabak pulang ke kawasan pesisir membawa wabak berkenaan pula menjangkiti orang awam lantas memburukkan keadaan selepas pert3mpuran dengan pemb3r0ntak Cina Hui Muslim di Yunnan. Pada Mac 1894, Canton dis3rang fasa kedua Pandemik Wabak Ketiga yang memakan k0rban sehingga 60 ribu orang dalam masa beberapa minggu sehingga selepas tempoh 2 bulan, seramai lebih 100 ribu orang terk0rban.

Pada 1910-1911, wabak yang sama dikenali Wabak Manchuria meny3rang wilayah Manchuria & Mongolia memakan ny4w4 60 ribu m4ngsa. Dipercayai strain Yersinia Pestis dalam Wabak Manchuria ialah variasi mutasi yang bermula dari jangkitan manusia ke manusia.

Doktor British merawat pesakit Pandemik Wabak Ketiga di India

Di India pula, penularan wabak menerusi kapal-kapal dagang dari Hong Kong pada 1850an bermula di bandar-bandar pelabuhan seperti Bombay, Pune, Calcutta & Karachi. Ia membvnvh sejuta orang sehinggalah dalam tempoh 30 tahun kemudian, jumlah terkumpul k3m4tian akibat wabak ini di jajahan British Raj India ialah 12.5 juta orang.

Tindakan keras pihak kolonial British dalam mengatasi wabak ini sepanjang tahun 1890an menaikkan semangat nasionalisme India yang menjadi asas kepada gerakan anti British pada masa akan datang.

Secara keseluruhan, Pandemik Wabak Ketiga membvnvh seramai 2 juta orang di China & lebih dari 10 juta di India sahaja.

PENGAJARAN

Dengan Spanish Flu, diikuti pula virus Nipah, virus SARS-COV, MERS-COV dan kini pula wabak COVID-19, mahu tak mahu antara persamaan ialah bagaimana jangkitan bermula dari haiwan ke manusia & akhirnya bacteria/virus termutasi pula dari manusia menjangkiti manusia yang lain. Setelah itu pula wabak merebak melalui pergerakan manusia dari jalan darat, jalan laut hinggalah kini melalui jalan udara. Dunia tanpa sempadan menyaksikan penyebaran wabak menjadi berleluasa. Patuhilah arahan Kerajaan semasa tempoh Perintah Kawalan Berkurung.

Renungilah hadith & Sunnah. Dari Abdul Rahman bin ‘Auf R.A, “Sesungguhnya aku mempunyai ilmu berkenaan perkara ini. Aku mendengar Rasulullah S.A.W bersabda : Apabila kamu mendengar ia (wabak) berlaku di sesuatu tempat maka janganlah kamu pergi kepadanya. Dan apabila ia berlaku di tempat yang kamu berada di dalamnya maka janganlah kamu keluar daripadanya.” (Riwayat Muslim)

Nabi Muhammad SAW bersabda, mafhumnya,” Tidaklah seorang hamba yang terkena wabak tha’un, lalu dia diam (kuarantin) di dalam negerinya (tempat tinggalnya yang terkena wabak) dengan sabar, sesungguhnya tidak akan terjadi sedemikian kecuali ketentuan Allah baginya, baginya ganjaran seumppama m4ti syahid.” (Riwayat Imam Bukhari)

RUJUKAN:

1) Buku “Justinian’s Flea: The First Great Plague and the End of the Roman Empire”, oleh William Rosen.

2) “At Tarikh Al Islami Al Wajiz”, oleh Dr. Muhammad Suhail Thaqqus

3) Artikel “A brief Islamic history of plagues in light of Coronavirus” terbitan Halal Travel Guide.

4) “Black D3ath”, Encyclopaedia Britannica

5) Jurnal “Pestis Redux: The Initial Years of the Third Bubonic Plague Pandemic,1894-1901” oleh Myron Echenberg

6) Irsyad Usul Fiqh Siri 45 – Bagaimana Mendepani Wabak & Penyakit Menurut Perspektif Usul Fiqh. Pautan:
https://muftiwp.gov.my/artikel/irsyad-usul-fiqh/4138-irsyad-usul-al-fiqh-siri-ke-45-bagaimana-mendepani-wabak-dan-penyakit-menurut-perspektif-usul-al-fiqh


Penyamaran Terhebat Dunia Haiwan

Coleoid cephalopod (sebut = koleoid sefalopod), adalah salah satu daripada kumpulan hidupan marin. Secara umumnya, ia adalah satu kumpulan hidupan berbadan lembut dan tidak bercengkerang.

Sotong kurita, sotong katak (cuttlefish), dan nautilus juga termasuk dalam kumpulan ini. Cephalopod adalah moluska dan invertebrata (haiwan tanpa tulang belakang) yang paling kompleks.

Ini membuatkan aku tertanya, bagaimana Cephalopod meneruskan kelangsungan hidup dan berjaya untuk bertahan sejak dari zaman purba yakni ratusan juta tahun dahulu, sehingga ke hari ini? Sedangkan, hidupan ini memiliki tubuh badan yang lembut?

Dengan memiliki tubuh badan yang lembut, bermakna ia mudah untuk dicederakan dan dimakan oleh pemangsa, yang tidak kurang hebatnya dalam aktiviti perburuan. Misalnya seperti jerung, belut Moray, dan ikan-ikan besar lain.

Namun, berbadan lembut memberi cephalopod keupayaan untuk bersembunyi di ruang dan celahan batu yang sempit. Mesti anda pernah lihat video bagaimana ia bersembunyi di dalam cengkerang yang telah ditinggalkan oleh kerang-kerangan yang telah mati bukan?

Selain itu, cephalopod dikurniakan Tuhan akan kebolehan menyamar yang sangat kompleks! Sehingga ke hari ini, kebolehan menyamar tersebut masih tidak dapat lagi untuk ditiru secara sintetik oleh saintis, walaupun dengan peralatan makmal berteknologi tinggi.

Kemampuan penyamaran cephalopod melibatkan 4 jenis tisu atau sel yang sofistikated seperti berikut;

– Kromatofor– Iridofor– Leukofor– Papillae

Tisu dan sel tersebut membantunya mengubah rupa dan warna untuk menyerupai bentuk dan warna di persekitaran. Justeru, menyukarkan untuk ia dilihat atau dikesan pemangsa.

Di bawah adalah penerangan kepada setiap sel dan tisu disenaraikan yang terlibat secara langsung dalam penyamaran cephalopod.

Apa itu kromatofor?

Kromatofor adalah sejenis sel yang terdapat di bahagian kulit pelbagai haiwan. Ia mengandungi kantung pigmen (warna). Terdapat 4 warna atau pigmen asas yang terkandung dalam kromatofor, dan ia adalah warna merah, kuning, coklat dan hitam.

Kantung ini akan ditarik sekiranya berlakunya pergerakan otot radial. Hasil dari daya tarikan akan menyebabkan kantung tersebut terbuka, seterusnya membebaskan, serta menyebarkan kandungan pigmen atau warna di lapisan bawah kulit cephalopod, mengubah warnanya mengikut persekitaran.

Mekanisme ia berfungsi:

Seperti manusia, isyarat dalam bentuk elektrik yang dihantarkan dari otak cephalopod ke dalam saraf sel kromatofor, menyebabkan fiber otot radial itu ditarik atau bergerak ke bahagian luar perimeter sel kromatofor, mengembangkan kantung pigmen.

Selain itu, otot-otot radial cephalopod juga mempunyai sambungan terhadap satu sama lain melalui bahagian yang dikenali sebagai “gap junctions”. Ia membolehkan pelbagai molekul, ion dan denyutan elektrik melalui ‘bukaan’ tersebut. Justeru membolehkan sel-sel kromatofor itu mengembang dalam satu bentuk atau cara yang lebih bersimetri.

Seterusnya, membran atau lapisan sekeliling kantung pigmen yang bersifat elastomerik yang dikenali sebagai cytoelastic sacculus, bertanggungjawab mengecutkan kromatofor selepas ia dibuka, justeru memaksa butiran halus pigmen (granule) untuk ‘dipicit’ keluar dari kantung.

Sel-sel kromatofor ini boleh mengembang dan dibuka dengan sangat pantas, oleh kerana ia dikawal oleh otak, justeru membolehkan cephalopod berubah warna dalam jangka masa yang singkat (milisaat).

Apa itu Iridofor?

Walaupun cephalopod boleh mengubah warna dengan bantuan kromatofor, kebolehan ini masih terhad kerana sesetengah warna itu sememangnya tidak boleh ‘ditiru’ begitu sahaja dengan hanya menggabungkan keempat-empat pigmen warna yang terkandung di dalam kromatofor. Jadi, di sini lah bermulanya tugas sel iridofor.

Sel iridofor terletak di lapisan kedua kulit Cephalopod. Jika kromatofor mengandungi pigmen atau warna, iridofor mengandungi pembentukan kristal guanine dan purine. Lapisan iridiofor ini membolehkan Cephalopod mendapatkan ‘rupa’ atau warna lain sama ada perak dan metallic, dengan memantulkan semula cahaya yang diterima kepada beberapa jarak gelombang berbeza.

Yang menariknya, warna-warna yang dihasilkan oleh pantulan semula cahaya dari iridiofor ini juga turut berbeza, dan ia bergantung kepada sudut dari mana cahaya itu diperhatikan. Dalam bahasa mudahnya, apabila ia diperhatikan dari sudut atas, iridiofor mungkin menghasilkan warna biru. Manakala dari sudut lain, ia mungkin memberikan warna merah.

Dengan gabungan corak dan warna sel kromatofor, serta pantulan semula oleh sel iridofor, cephalopod dengan ini berkeupayaan untuk menyerupai persekitarannya dengan lebih efektif.

Tidak seperti kromatofor yang dikawal oleh isyarat elektrik otak, saintis berpendapat bahawa sel iridofor dikawal oleh sama ada neurohormon dan isyarat yang masih tidak diketahui. Ini kerana, sel iridofor mengambil masa lebih lama untuk bertindak balas berbanding kromatofor, iaitu beberapa saat sehingga beberapa minit.

Papillae, Tekstur Kulit Cephalopod.

Kita telah pun tahu bagaimana Cephalopod berubah warna. Tapi bagi anda yang pernah menyaksikan rakaman video penyamaran sotong kurita, pasti anda sedar bahawa ia turut berkebolehan untuk merubah tekstur kulit supaya penyamarannya lebih sukar untuk dikesan.

Dan ini dilakukan oleh Cephalopod menggunakan sel kulit yang boleh berubah bentuk dan ia dikenali sebagai Papillae.

Perubahan tekstur kulit atau papillae ini dilaksanakan Cephalopod melalui mekanisme hidrostatik. Bermaksud, cecair (darah) itu dipamkan ke ruang yang terdapat pada bahagian bawah kulit atau papillae itu sendiri, memaksa ia berubah bentuk.

Perubahan tekstur kulit ini memberikan cephalopod keupayaan untuk menyembunyikan garis kasar atau “outline” dirinya. Ini kerana pemangsa secara umumnya, memburu mangsa secara visual iaitu dengan mengesan garis kasar mangsa yang berada di persekitaran.

Leukofor: Pemantul Yang Istimewa.

Bagi sotong kurita dan sotong katak (cuttlefish), kedua-dua hidupan ini mempunyai sel tambahan istimewa yang dikenali sebagai leukofor. Leukofor adalah sel yang akan memantulkan semula cahaya spektrum penuh, supaya hidupan ini dilihat berwarna putih.

Selain itu, Leukofor juga turut akan memantulkan kembali cahaya yang ditujukan kepadanya. Bermaksud, sekiranya ia ditujukan cahaya berwarna hijau, ia akan memantulkan kembali cahaya berwarna hijau tersebut.

Walau bagaimanapun, ia berbeza sedikit dengan sel idiofor, yang mana pantulan warna itu tidak akan berubah berdasarkan dari sudut pandangan.

Menurut saintis, leukofor berperanan dalam membantu perubahan corak warna yang dihasilkan oleh sel kromatofor dengan memberikan warna latar berwarna putih. Seterusnya, leukofor yang berkeupayaan untuk memantulkan kembali cahaya pula, membantu sotong kurita dan sotong katak penyamaran sempurnya iaitu dengan “samakan” warna kedua-dua haiwan ini dengan latar belakangnya.

Adakah Mimik Itu Terma Yang Sesuai?

Kita telahpun tahu bagaimana cephalopod menyamar dengan sangat baik. Tetapi adakah mimik atau meniru itu satu terma yang sesuai di dalam penyamaran cephalopod?

Kerana untuk memimik persekitaran, sesuatu hidupan itu terlebih dahulu perlu tahu warna keadaan persekitarannya. Ini suatu perkara yang sangat aneh namun pada masa yang sama, menarik untuk dikaji, oleh kerana Cephalopod sebenarnya buta warna!

Jadi bagaimana ia meniru atau memimik persekitarannya tanpa mengetahui warna sebenar persekitaran?

Selain itu, menurut satu kajian yang dilaksanakan saintis bernama Enrico Sereni pada tahun 1930, beliau mendapati bahawa cephalopod tetap berkebolehan untuk memimik persekitarannya meskipun matanya telah dibuang (dibutakan).

Adakah ini bermakna pengetahuan atau kesedaran terhadap warna persekitaran itu merupakan sesuatu yang tidak diperlukan untuk ia menyamar?

Oleh itu, memimik (mimicry) adalah terma yang tidak sesuai untuk fenomena penyamaran ini. Ia mungkin lebih kepada satu bentuk gangguan (disruption) cahaya yang sangat sofistikated, bersandarkan pada keupayaan penglihatan pemangsa.

Sebabnya, cephalopod dilihat sebahagian daripada persekitaran atau latar belakang kerana penglihatan pemangsa tidak dapat membezakannya. Bermaksud, cephalopod tidak perlu meniru “sebijik” untuk menyembunyikan diri.

Oleh yang demikian, kemungkinan tinggi cephalopod ini berkebolehan untuk mengubah warna dan menyamar mengikut persekitaran melalui kiu penglihatannya yang terhad, seterusnya menentukan sebanyak mana pigmen atau warna untuk ditonjolkan pada kulit berdasarkan kadar cahaya yang dikesannya. Tetapi ini sudah tentulah memerlukan organ atau sel yang mampu mengesan taraf-taraf cahaya.

Menurut satu kajian lain, saintis berjaya menemukan Opsin, iaitu sejenis protein yang sensitif kepada cahaya pada bahagian kulit sotong katak. Bermakna, cephalopod ini mampu untuk mengesan sebanyak mana cahaya di persekitarannya, seterusnya membolehkan ia menyamar atau menentukan warna kulitnya berdasarkan maklumat yang diperoleh dari protein Opsin.

Kemudian, iridofor yang memantulkan semula cahaya, membantu untuk meningkatkan lagi warna kulit dan papillae, memberikannya penyamaran yang sempurna. Oleh sebab-sebab seperti yang dinyatakan di atas, membolehkan cephalopod memperdaya pemangsa.

Kesimpulan

Mekanisme kawalan yang berbeza untuk setiap sel kulit cephalopod seperti kromatofor, iridofor, leukofor dan papillae itu sendiri, berintegrasi atau bekerjasama dengan efisien untuk menghasilkan pelbagai jenis penyamaran yang sangat efektif.

Seterusnya, untuk mengawal setiap satu daripada mekanisme itu pun sudah cukup rumit, apatah lagi 4 mekanisme yang berlainan? Oleh sebab ini juga, kemampuan otaknya untuk menghantar isyarat-isyarat tersebut masih lagi tidak difahami sepenuhnya oleh saintis.

Mungkin pada satu hari nanti, kod-kod penyamaran cephalopod telah berjaya dipecahkan oleh saintis, bermakna pada masa akan datang, anggota tentera kita berkeupayaan untuk “blend in” dengan persekitaran, seterusnya menjadi adi-tentera yang sangat ampuh di medan perang.

Kita main permainan sikit.

3 daripada 4 gambar terakhir disediakan, mengandungi cephalopod yang sedang menyamar.

Jadi pilih 1 gambar yang tiada cephalopod.

RUJUKAN:

Allen, J., Bell, G. R. R., Kuzirian, A., & Hanlon, R. (2013), Cuttlefish skin papilla morphology suggests a muscular hydrostatic function for rapid changeability. Journal of Morphology 274: 645-656.

Allen, J., Mathger, L., Barbosa, A., Hanlon, R. (2009). “Cuttlefish use visual cues to control three dimensional skin papillae for camouflage.” Journal of Comparative Physiology A 195: 547-555.

Aronson, R. (1991) “Ecology, paleobiology and evolutionary constraint in the octopus.” Bulletin of Marine Science 49: 245-255.

Bergmann, S., Lieb, B., Ruth, P., & Markl, J. (2006) “The hemocyanin from a living fossil, the cephalopod Nautilus pompilius: Protein structure, gene organization and evolution.” Journal of Molecular Evolution 62: 362-374.

Burr DC, Morrone MC, Spinelli D (1989) Evidence for edge and bar detectors in human vision. Vision Research 29:419-431

Chiao, C., Wickieser, J., Allen, J., Genter, B., Hanlon, R. (2011). “Hyperspectral imaging of cuttlefish camouflage indicates good color match in the eyes of fish predators.” Proceedings of the National Academy of Sciences 108: 9148-9153

Cloney, R. & Brocco, S. (1983). “Chromatophore organs, reflector cells, iridocytes, and leucophores.” American Zoologist 23: 581-592.

Cloney, R. A. and E. Florey. 1968. Ultrastructure of cephalopod chromatophore organs. Zellforsch 89:250-280.

Cooper, K.M., Hanlon, R. (1986). “Correlation of iridescence with changes in iridophore platelet ultrastructure in the squid lliguncula brevis.” J Exp Biol. 121: 451-5.

Florey, E. (1969), “Ultrastructure and function of cephalopod chromatophores.” Am Zool. 9:429-442.

Hanlon, R. (2007). “Cephalopod dynamic camouflage.” Current Biology 17: 400-404.

Hanlon, R., Chiao C., L. Mathger, K., Buresch, Barbosa,A., Allen., J., Siemann, L. Chubb,C. (2011) “Rapid adaptive camouflage in cephalopods.” in Animal Camouflage: Mechanisms and Function. Cambridge University Press, Cambridge, UK. pp145-161.

Hanlon, R. & Messenger, J. (1988). “Adaptive coloration in young cuttlefish (Sepia officianlis L.): The morphology and development of body patterns and their relation to behaviour.” Philosophical Transactions of the Royal 320: 437-487.

Hickman, Jr., Cleveland, Roberts, Larry, Keen, Susan, Larson. “Integrated Principles of Zoology 14th Edition”. (2007). McGraw-Hill Science

Mathger, L. & Hanlon, R. (2007). “Anatomical basis for camouflaged polarized light communication in squid.” Biological Letters 2: 464-496.

Miller. Stephen A, John P. Harley. “Zoology 10th Edition”. (2015). McGraw Hill Education.

Mathger, L., Denton, E., Marshall, N., Hanlon, R. (2009). “Mechanisms and behavioural functions of structural coloration in cephalopods.” Journal of the Royal Society Interface 6: S149-S163.

Sereni, E. “The chromatophores of the cephalopods.” Biological Bulletin 59, 3. 247-268.

Sheel, D., & Bisson, L. (2012). “Movement patterns of giant Pacific octopuses, Enteroctopus dofleini.” Journal of Experimental Marine Biology and Ecology 416-17: 21-31.

Wardill, T., Gonzalez-Bellido, P., Crook, R., Hanlon, R. (2012). “Neural control of tuneable skin iridescence ins squid.” Proceedings of the Royal Society B 279: 4243-4252.


Kerana Covid-19, Singapura Bakal Berhadapan Dengan Krisis Bekalan Makanan

Malaysia baru sahaja menghelakan nafas lega selepas kepakaran Hishammuddin Hussein dalam Kementerian Luar Negeri telah menjaminkan harga beras murah dari India.

Negara-negara lain perlu membayar AS$450 bagi setiap tan beras putih. Tetapi Malaysia diberikan diskaun AS$390-AS$400/tan sahaja (Reuters, 2020).

Perkembangan ini sangatlah positif susulan penutupan eksport dari Vietnam yang menggugat jaminan makanan Malaysia.

Tetapi sekarang ini Singapura pula dijangka menghadapi krisis makanan. Bukanlah mudah untuk menguruskan sebuah negara kecil yang sangat padat. Kemahiran Singapura dalam perdagangan tidak boleh dipersoalkan.

Kerajaannya serius menguruskan perniagaan supaya menepati piawaian semasa. Ia merupakan warisan daripada kemandirian dan jaminan yang dimulakan Lee Kuan Yew.

Dengan dasar-dasar yang jelas, Singapura membolehkan akses kepada makanan yang mampu milik dan berkualiti tinggi. Mudah kata, duit boleh membeli apa yang baik.

Namun 2020 bukanlah tahun yang mudah untuk berniaga ataupun berdagang. Banyak negara ditenggelami krisis yang bermula dari Wuhan.

Maka Singapura berdepan dengan satu cabaran (seperti biasa) untuk memastikan jaminan makanan buat 5.7 juta orang. Dan mereka tidak boleh menanamnya.

Mereka mempunyai duit. Tetapi makanan tidak dapat dibeli. Itu masalahnya. Dengan seluruh dunia lebih fokuskan jaminan makanan sendiri, Singapura ibaratkan ditutup pintu.

Masalah Mudah Tetapi Sukar

Apabila koronavirus mula melanda dunia, Lee Hsien Loong telah menggerakkan suatu inisiatif.

Dikerahkan Pengerusi Penguasa Makanan iaitu Lim Neo Chian, pertanian tempatan perlu “grow more and grow faster” dalam tempoh enam hingga 24 bulan.

Rangkaian kepada 170 negara sudahpun dibuat, untuk mengukuhkan lagi kedudukannya dalam jaminan makanan.

Mereka menggunakan strategi tiga penjuru:

(1) mempelbagaikan sumber makanan negara,

(2) menyokong syarikat-syarikat tempatan yang mempunyai tanaman antarabangsa dan

(3) mengukuhkan pengeluaran domestik.

Seperti yang boleh dibayangkan, strategi ketiga ialah paling sukar kerana perlu menepati 30-peratus keperluan zat menjelang 2030 (sekarang ini baru 10-peratus).

Untuk memastikan sasaran ini dicapai, Singapura sedang mengusahakan penanaman mendatar dan penjanaan nutrien pokok daripada sisa makanan.

Dan projek-projek ini dijangka diusahakan di kawasan bandaraya, misalnya di bumbung bangunan parkir. Citiponics Sdn Bhd sedang mengusahakan 4,000 kg beberapa sayur-sayuran di daerah Ang Mo Kio.

Untuk sektor perikanan pula, Singapura sedang membangunkan prasarana dengan teknologi tinggi di bahagian selatan pulau.

Suhu perairan didapati sangatlah bersesuaian untuk penternakan siakap dalam sangkar.

Lebih menarik ialah kelestarian projek ini yang bersebelahan dengan pusat perdagangan dunia.

Daripada perairan ke bumbung, Singapura sedang mengutamakan doktrin berdaya saing dan hidup atas kaki sendiri. Walaupun kekurangan tanah, Singapura mempunyai dana mencukupi untuk mencari teknik paling efisyen.

Dalam mengharungi krisis koronavirus, sektor peruncitan sedang bekerjasama dengan kerajaan untuk mengekalkan pengeluaran domestik supaya produk-produk paling penting diutamakan.

Mengekalkan kualiti dan kuantiti ialah pengstabilan paling penting dalam menjaminkan makanan, terutamanya dengan adanya kelebihan sejuk beku.

Tetapi semua usaha mereka sedang berdiri di atas nasib sahaja – terutamanya tentang tempoh berpanjangan koronavirus ini.

Jika perintah berkurung global ditamatkan lebih awal (dengan syarat koronavirus menurun dan berhenti menular), tentu sekali Singapura mempunyai masa lebih panjang untuk membuat pencapaian terbaik.

Namun jika status quo tetap berterusan, mungkin juga pelbagai kejadian tidak diingini akan berlaku. Rata-ratanya kerajaan juga perlu berhati-hati kerana ini ialah zaman pertukaran kerajaan.

RUJUKAN:

Asean Plus. (2020, Mei 23). How Singapore plans to survive world’s impending food crisis. The Star Online. Retrieved from https://www.thestar.com.my/aseanplus/aseanplus-news/2020/05/23/how-singapore-plans-to-survive-worlds-impending-food-crisis

Reuters. (2020, Mei 15). Malaysia signs record rice import deal with India, say exporters. The Malay Mail Online. Retrieved from https://www.malaymail.com/news/malaysia/2020/05/15/malaysia-signs-record-rice-import-deal-with-india-say-exporters/1866553


Analisis Trailer Spiderman: Far From Home

Ketika
ini, dunia dilanda demam Avengers: Endgame di mana ada yang masih menangis
(menyampah den terpaksa hulur tisu satu kotak) melihat pengorbanan Tony
Stark/Iron Man semasa melawan Thanos. Endgame sudah mengutip kutipan pecah
panggung $2.1 bilion (RM8.7 bilion) dan memecah pelbagai rekod termasuk filem
kutipan tertinggi tahun 2019 dan filem kedua paling laris sepanjang zaman. Dan
tidak lama lagi, giliran Spider-Man: Far From Home pula menjengah panggung pada
Julai nanti yang berperanan sebagai penutup fasa ketiga MCU.

Sebut
pasal Far From Home, berikut trailer rasmi filem ini. Sedikit ingatan, jika
anda belum menonton Endgame, sila tutup mata. Tetapi jika sudah, ini sedikit
kisah yang akan menjengah panggung Julai ini:

Sudah
tonton? Bagus. Dan saya tahu anda menggaru kepala tentang beberapa persoalan
yang ditimbulkan dalam filem berkenaan. Antara persoalan yang timbul ialah:

1. Legasi Stark sebagai Iron Man. Bagi yang mengikuti Captain America: Civil War, Spider-Man: Homecoming, Avengers: Infinity War dan Endgame, pasti sudah sedia maklum hubungan rapat beliau dengan Peter Parker. Dan selepas Endgame, ramai orang termasuk Parker amat terasa dengan kehilangan mentornya itu. Tetapi di sinilah Far From Home mengemukakan soalan ini: mampukah Parker meneruskan legasi Stark sebagai Iron Man baru?

Tidak mustahil legasi ini diteruskan kerana jika diamati dialog bekas pembantu dan pemandu Stark, Happy Hogan, lelaki yang digelar Leonardo da Vinci moden itu tidak akan menggunakan sarung tangan Infinitinya jika belum merasakan sesiapa boleh mengambil alih legasi Iron Man. Dengan petikan jari itu, ia menandakan Stark tahu bahawa Parker sudah bersedia meneruskan legasinya. Dari segi komersial pula, watak Spider-Man masih lagi menjadi watak kegilaan ramai dan dengan meletakkan Parker sebagai tunjang baru MCU (hak pemilikan masih di tangan Sony), ia sebenarnya indikator kepada generasi baru adiwira pasca-Endgame.

2. Doctor Strange (2016) bertanggungjawab memperkenalkan dunia realiti alternatif (alternate universe) dan unsur magis dalam MCU sementara Endgame pula memperkenalkan konsep pengembaraan masa (time travelling). Tetapi siapa sangka dengan petikan jari sarung tangan Infiniti, ia juga mengoyakkan fabrik realiti yang menjadikan MCU sebagai alam pelbagai realiti (multiverse). Far From Home mengemukakan persoalan bagaimana ia boleh berlaku.

Adakah ia disebabkan oleh ‘perjalanan’ Steve Rogers/Captain America semasa menghantar pulang batu-batu Infiniti? Atau ia tercetus daripada petikan jari Thanos (Infinity War) atau Dr Bruce Banner dan Stark (Endgame)? Yang pasti, situasi ini turut memaksa Nick Fury memanggil Parker untuk melihat masalah ini dan mencari penyelesaian sama seperti mentornya. Pengenalan alam pelbagai realiti ini juga boleh membantu memperkenalkan watak-watak Marvel yang berjaya dibawa pulang Marvel Studios seperti X-Men dan Fantastic Four.

3.
Mysterio sentiasa ditonjolkan dalam komik sebagai antara antagonis yang
memusuhi Spider-Man. Tetapi seperti dinyatakan dalam trailer, watak yang
dilakonkan Jake Gyllenhaal ini mendakwa dirinya datang dari dunia alternatif
semasa diperkenalkan Fury. Banyak persoalan menyelubungi Quentin Beck sama ada
dia benar-benar seorang yang baik bertaraf adiwira atau sebenarnya seorang
antagonis yang berpura-pura sebagai sekutu? Melihat kepada pelbagai petunjuk
yang disediakan, nampak banyak ke arah sebagai antagonis tetapi tidak mustahil
itu hanya satu lagi helah pihak studio untuk merahsiakan plot sebenar Far From
Home untuk tayangan Julai nanti.

4.
Apa perasaan anda bila orang yang anda minat tahu identiti adiwira anda? Ini
persoalan yang dihadapi Parker bila MJ, gadis yang diminatinya mendedahkan dia
tahu identitinya sebagai Spider-Man. Persoalannya, apakah itu sebenarnya yang
cuba ditanyakan MJ atau satu lagi helah studio bagi memastikan peminat tidak
sabar berkunjung ke panggung Julai nanti? Tetapi jika benar MJ tahu seperti mana
Ned, ini akan mengundang satu lagi komplikasi dalam kehidupan Parker. Tetapi
pada masa sama, ia menjadikan dirinya sama seperti watak Mary Jane Watson
(cinta hati Parker dalam komik) dan orang yang boleh menjadi penyimpan rahsia
dirinya.

SUMBER

S.
Lealos, Shawn. (2019). Spider-Man: Far From Home – Every Major Spoiler in the
New Trailer. CBR.com. https://www.cbr.com/spider-man-far-from-home-trailer-every-major-spoiler/


Bagaimana Empayar Turki Uthmaniyah Dirobek Oleh Penjajah?

Lagi 5 tahun (2024), maka genaplah satu abad umat Islam hidup tanpa naungan khalifah. Keadaan ini berpunca daripada peristiwa yang berlaku 100 tahun yang lalu: peristiwa Al-Thawra Al-Arabiyya Al-Kubra atau dalam Bahasa Inggeris “The Great Arab Revolt”.

Ketika itu Perang Dunia Pertama (WW1) telah berlangsung dua tahun lebih di antara Pakatan Britain-Perancis-Russia dan Pakatan Jerman-Austria. Kerajaan Khilafah Turki Uthmaniyyah yang ketika itu dikuasai oleh “Tiga Pasha” (Talaat Pasha, Enver Pasha, Djemal Pasha) telah menyertai pakatan Jerman, walaupun tidak dipersetujui oleh Khalifah Mahmud V (Mehmed V). Keluarga Sharif yang telah lama tidak berpuas hati dengan pemerintahan Turki, membuat keputusan untuk berpakat dengan Britain demi membebaskan bangsa Arab daripada pemerintahan Turki (sebenarnya, tak ramai pun Arab yang sokong keluarga Sharif).

Sekitar Oktober 1916, Kapten T. E. Lawrence atau “Lawrence of Arabia” tiba di Madinah dan bertemu dengan Amir Faisal, putera sulung kepada Sharif Hussein, pemerintah Haramain (“Penjaga Dua Kota Suci” lantikan Khalifah) yang berketurunan Banu Hashim. Misi Lawrence sebagai wakil Empayar Britain adalah untuk merancang strategi bersama keluarga Sharif untuk menyerang kubu Madinah yang dipertahankan oleh Fakhri Pasha, seorang jeneral Khilafah Turki Uthmaniyyah (“Ottoman”) yang handal. Kehadiran Lawrence menyusuli persetujuan Sharif Hussein dan Henry McMahon, Pesuruhjaya Tinggi Britain di Mesir, untuk bersama-sama menentang Khilafah Uthmaniyyah.

Britain telah memberi janji yang lumayan bahawa Britain akan menyokong Sharif untuk menjadi khalifah kepada dunia Arab.

Namun, apa yang tidak diketahui oleh Sharif ialah perjanjian rahsia di antara Britain dan Perancis yang bernama Perjanjian Sykes-Picot. Al-maklum lah waktu itu tiada WikiLeaks. Menurut perjanjian tersebut, wilayah Uthmaniyah selepas perang akan dibahagikan di antara Britain dan Perancis. Setahun kemudian (1917), Britain juga mengadakan Perjanjian Balfour dengan keluarga Rothschild, penaja gerakan Zionisme bahawa Britain akan mewujudkan sebuah negara Yahudi (“Jewish national home”) di Palestin.Selepas tamatnya WW1, wilayah Turki Uthmaniyyah dibelah bahagi menurut Perjanjian Sykes-Picot.

Perancis mendapat Syria dan Lebanon; Britain mendapat Palestin, Jordan dan Iraq. Britain tidak mengotakan janji McMahon terhadap Sharif. Malah, Britain memberi bantuan senjata kepada musuh Banu Hashim iaitu Bani As-Saud untuk memerangi Sharif. Belum sempat lagi Sharif menubuhkan khilafah, keluarga As-Saud telah pun menawan Makkah dan Madinah pada tahun 1924 dan keluarga Sharif terpaksa meninggalkan Haramain. Keluarga As-Saud menubuhkan kerajaan yang bernama Arab Saudi.

Manakala di Turki, para pemenang WW1 (Britain, Itali, Greece) cuba menguasai Turki. Mustafa Kemal telah bangkit menentang penceroboh-penceroboh asing. Mustafa Kemal menubuhkan Republik Turki dan dihormati sebagai Ataturk (“Bapa Bangsa Turki”). Pada 3 Mac 1924, Khilafah dimansuhkan. Khalifah ke-101, Sultan Abdul Majid II (Abdulmecid II) dibuang negeri. Apa yang berlaku di Turki selepas itu, semua dah sedia maklum.

Tentu ada pengajaran (ibrah) di sebalik sejarah.

Kedua-dua Turki Uthmaniyyah dan keluarga Sharif, dan umat Islam secara keseluruhan ialah “mangsa geopolitik” yang kena “game” dengan percaturan kuasa-kuasa besar dunia. Britain sebenarnya hanya menganggap keluarga Sharif sebagai satu anak catur untuk menjatuhkan Uthmaniyyah dan membolehkan Britain menguasai Mashriq (kawasan di antara Laut Mediterranean dan Sungai Euphrates) yang strategik.

Begitu juga dengan Jerman. Bukannya Jerman nak buat pakatan dengan Turki sebab pro-Islam. Sebab-sebabnya hanya: kerana ada musuh yang sama dengan Turki iaitu Russia; dan kerana nak cari titik “pivot” di Teluk Parsi untuk melancarkan kuasa (“projecting power”) ke Lautan Hindi yang dikuasai Britain. Begitu juga dengan Hitler semasa Perang Dunia Kedua. Bukannya Hitler anti Yahudi sebab dia sokong perjuangan Palestin, tapi Hitler hanya menggunakan anti-Semitisme untuk mencari sokongan di kalangan negara-negara Arab.

Sudahkah kita mengambil pengajaran?

Dalam gambar: Amir Faisal ibn Hussein menghadiri Persidangan Keamanan Paris (Paris Peace Conference) di mana pemenang-pemenang WW1 mengadakan rundingan. Lelaki ke-3 dari kanan (sebelah bahu kiri Faisal) ialah T. E. Lawrence. Lawrence agak bersimpati dengan keluarga Sharif dan telah mendapatkan hak memerintah Jordan dan Iraq untuk keluarga Sharif. Pemerintahan keluarga Faisal di Iraq digulingkan dalam kudeta berdarah pada tahun 1958, manakala keturunan Amir Abdullah, putera kedua Sharif masih memerintah Jordan sehingga pada hari ini.

Sumber:

Firas Alkhateeb (2014), Lost Islamic History: Reclaiming Muslim Civilisation from the Past

Eugene Rogan (2015), The Fall of the Ottomans: the Great War in the Middle East, 1914-1920

Ian Rutledge (2015), Enemy on the Euphrates: the British Occupation of Iraq and the Great Arab Revolt, 1914-192